Kannada-LLM-Labs/Wikipedia-Kn huggingface dataset:
ಜಾನ್ ಟ್ರಂಬಲ್

ಜಾನ್ ಟ್ರಂಬಲ್ (1750-1831). ಅಮೆರಿಕದ ಕವಿ. ನ್ಯಾಯಶಾಸ್ತ್ರಜ್ಞ.

ಬದುಕು ಮತ್ತು ಸಾಧನೆ 
ಹುಟ್ಟಿದ್ದು ಕನೆಕ್ಟಿಕಟ್ ಪ್ರಾಂತ್ಯದ ವೆಸ್ಟ್‍ಬರಿ (ಈಗಿನ ವಾಟರ್ ಟೌನ್) ಎಂಬ ಊರಿನಲ್ಲಿ. ತಂದೆ ರೆವರಂಡ್ ಜಾನ್ ಟ್ರಂಬಲ್. ತಾಯಿ ಸಾರಾ (ವ್ಹಿಟ್‍ಮನ್). ಪ್ರತಿಭಾವಂತರ ವಂಶದಲ್ಲಿ ಹುಟ್ಟಿದ ಈತನ ಮನೆತನದಲ್ಲಿ ಮೂವರು ಗವರ್ನರುಗಳು. ಒಬ್ಬ ಸೇನಾದಂಡನಾಯಕ. ಒಬ್ಬ ಭಾಷಾಶಾಸ್ತ್ರಜ್ಞ. ಒಬ್ಬ ಇತಿಹಾಸಕಾರ. ಒಬ್ಬ ಚಿತ್ತಕಲಾವಿದ ಆಗಿ ಹೋಗಿದ್ದರು.

ಬಾಲ್ಯದಲ್ಲಿಯೆ ಅಸಾಧಾರಣ ಮೇಧಾವಿಯಾಗಿದ್ದ ಈತ ಬಾಲಪ್ರತಿಭೆಗೆ ಅದ್ಭುತ ನಿದರ್ಶನವಾಗಿದ್ದ. ಐದನೆಯ ವಯಸ್ಸಿಗೆ ಗ್ರೀಕ್ ಮತ್ತು ಲ್ಯಾಟಿನ್ ಭಾಷೆಗಳನ್ನು ಕಲಿತು ಏಳನೆಯ ವಯಸ್ಸಿನಲ್ಲಿ ಯೇಲ್ ಕಾಲೇಜಿನ ಪ್ರವೇಶ ಪರೀಕ್ಷಗೆ ವಿನೋದಕ್ಕೆಂದು ಕೂತು ಉತ್ತಮ ದರ್ಜೆಯಲ್ಲಿ ಉತ್ತೀರ್ಣನಾಗಿ ಎಲ್ಲರನ್ನು ಅಚ್ಚರಿಸಿಗೊಳಿಸಿದ. 13ನೆಯ ವಯಸ್ಸಿಗೆ ಮ್ಯಾಟ್ರಿಕ್ ಪಾಸು ಮಾಡಿ ಯೇಲ್ ವಿಶ್ವವಿದ್ಯಾಲಯವನ್ನು ಸೇರಿದ. 1767ರಲ್ಲಿ ಬಿ.ಎ. ಮತ್ತು 1770ರಲ್ಲಿ ಎಂ.ಎ. ಪದವಿಗಳನ್ನು ಪಡೆದ. ಅನಂತರ ಅದೇ ವಿಶ್ವವಿದ್ಯಾಲಯದ ಫೆಲೋ ಮತ್ತು ಟ್ಯೂಟರ್ ಆಗಿ ಒಟ್ಟು ಐದು ವರ್ಷ ಕಳೆದ. ಈ ಮಧ್ಯೆ ಕನೆಕ್ಟಿಕಟ್ ಜರ್ನಲ್ ಎಂಬ ಪತ್ರಿಕೆಗೆ ಕವನ ಹಾಗೂ ಸಾಹಿತ್ಯ ಪ್ರಬಂಧಗಳನ್ನು ಬರೆದು ಕೊಡುತ್ತಿದ್ದ.

ತನ್ನ ವಿದ್ವತ್ತಿನಿಂದ ಎಲ್ಲರನ್ನೂ ಬೆರಗುಗೊಳಿಸಿದ ಈತ ಅಂದಿನ ಶಿಕ್ಷಣ ಪದ್ಧತಿಯ ಪಠ್ಯಕ್ರಮದ ದೋಷಗಳನ್ನೆತ್ತಿ ತೋರಿಸಿ ಲೇವಡಿ ಮಾಡಿ ಶಿಕ್ಷಣ ತಜ್ಞರನ್ನೆಲ್ಲ ಬೆಚ್ಚು ಬೀಳಿಸಿದ. ಅದೇ ವಸ್ತುವನ್ನು ಕುರಿತು ದಿ ಪ್ರೋಗ್ರೇಸ್ ಆಫ್ ಡಲನೆಸ್ ಎಂಬ ದೀರ್ಘ ವಿಡಂಬನ ಕಾವ್ಯದ ಮೊದಲ ಭಾಗವನ್ನು ರಚಿಸಿ (1772) ಪ್ರಕಟಸಿದ. ಉಳಿದ ಭಾಗಗಳನ್ನು 1773ರಲ್ಲಿ ಪ್ರಕಟಿಸಿದ. ಇದೇ ಈತನ ಮೊದಲ ಹಾಗೂ ಮಹತ್ತರವಾದ ಸಾಹಿತ್ಯ ಕೃತಿ.

1773ರ ವೇಳೆಗೆ ನ್ಯಾಯಶಾಸ್ತ್ರದಲ್ಲಿ ಪದವೀಧರನಾಗಿ ಬಾಸ್ಟನ್ ನಗರದಲ್ಲಿ ಪ್ರಸಿದ್ಧ ನ್ಯಾಯವಾದಿ ಜನಿಸಿದ. ಕ್ರಾಂತಿಗೆ ಹಾದಿಯಾಗುವ, ರಕ್ತ ಕುದಿಸುವ ಕೆಲವು ಘಟನೆಗಳು ಈತನನ್ನು ರಾಜಕೀಯ ರಂಗ ಪ್ರವೇಶ ಮಾಡುವಂತೆ ಮಾಡಿದವು. 1776ರಲ್ಲಿ ಕ್ರಾಂತಿ ಆರಂಭವಾಗುವುದಕ್ಕೆ ಸ್ವಲ್ಪ ಮುಂಚೆ ಮ ಫಿಂಗಲ್ ಎಂಬ ವಿಡಂಬನ ಕಾವ್ಯದ ಮೊದಲ ಎರಡು ಆಶ್ವಾಸಗಳನ್ನು ಪ್ರಕಟಿಸಿದ. ಈ ಕಾವ್ಯ ಅತ್ಯಂತ ಜನಪ್ರಿಯವಾಯಿತು. ಕವಿಯ ಜೀವಿತ ಕಾಲದಲ್ಲೇ ಮೂವತ್ತು ಪುನರ್ಮುದ್ರಣಗಳನ್ನು ಕಂಡಿತು. ಮೊದಲ ಎರಡು ಭಾಗ ಪ್ರಕಟವಾಗಿ ಐದು ವರ್ಷಗಳ ಅನಂತರ ಉಳಿದೆರಡು ಭಾಗಗಳನ್ನು ಬರೆದು ಮುಗಿಸಿದ. ಅನಂತರ ಟ್ರಂಬಲ್ ಹಾರ್ಟ್‍ಫರ್ಡ್ ಎಂಬ ಊರಿಗೆ ಹೋಗಿ ನೆಲಸಿದೆ. ಅಲ್ಲಿನ ಹಾರ್ಟ್‍ಫರ್ಡ್‍ವಿಟ್ಸ್ ಎಂದು ಹೆಸರಾದ ಕವಿಬಳಗದಲ್ಲಿ ಒಬ್ಬನಾದ . ಈ ಬಳಗದವರೆಲ್ಲ ಪ್ರತಿಭಾವಂತ ಕವಿಗಳು. 18ನೆಯ ಶತಕದ ಕಡೆಯ ಎರಡು ದಶಕಗಳ ಕಾಲ ಹಾರ್ಟ್‍ಫರ್ಡ್ ಸಾಹಿತ್ಯ ಸಾಂಸ್ಕøತಿಕ ಚಟುವಟಿಕೆಗಳಿಗೆ ಕೇಂದ್ರವಾಗಲೂ ಇವರೇ ಕಾರಣ.

ಕರ್ನಲ್ ಲೆವರ್ಟ್‍ನ ಮಗಳು ಸಾರಾ ಹಬರ್ಡ್‍ಳನ್ನು ಟ್ರಂಬಲ್ ಮದುವೆಯಾದ. ಕನೆಕ್ಟಿಕಟ್‍ನ ಕೆಲವು ಕವಿಗಳ ಜೊತೆಗೂಡಿ ದಿ ಅನಾರ್ಕಿಯಡ್ ಎಂಬ ದೀರ್ಘ ವಿಡಂಬನ ಕಾವ್ಯವನ್ನು ರಚಿಸುವ ಕಾರ್ಯದಲ್ಲಿ ತೊಡಗಿ ಶಾಂತ ಜೀವನ ನಡೆಸತೊಡಗಿದ. ನ್ಯಾಯಶಾಸ್ತ್ರದಲ್ಲಿ ವಿಶೇಷ ಪಾಂಡಿತ್ಯವನ್ನು ಸಂಪಾದಿಸಿದನಲ್ಲದೆ ರಾಜಕೀಯದಲ್ಲೂ ಮುಂದಾದ.

ಈತನದು ಸಮಾಧಾನ ಸಂತೃಪ್ತಿಯ ಸ್ವಭಾವ. ಎಲ್ಲದರಲ್ಲೂ ಅಚ್ಚುಕಟ್ಟು ; ಮೆಚ್ಚುವಂಥ ಶಿಷ್ಟಾಚಾರ, ಸೌಜನ್ಯ, ಆಗರ್ಭ ಶ್ರೀಮಂತ ಮನೆತನಕ್ಕೆ ಸೇರಿದವನ ನಡವಳಿಕೆ.

1789ರಲ್ಲಿ ಟ್ರಂಬಲ್ ಹಾರ್ಟ್‍ಫರ್ಡ್ ಕೌಂಟಿಯಿಂದ ಸಂಸ್ಥಾನದ ಮುಖ್ಯ ನ್ಯಾಯವಾದಿಯಾಗಿ ಚುನಾಯಿತನಾದ. ಶಾಸನ ಸಭಾ ಸದಸ್ಯನಾಗಿ ಕೆಲವು ಕಾಲ ಇದ್ದ. 1801ರಲ್ಲಿ ಉಚ್ಚ ನ್ಯಾಯಲಯದ ನ್ಯಾಯಾಧೀಶನಾಗಿ ನೇಮಕಗೊಂಡ. 1808ರಲ್ಲಿ ಅಪರಾಧಗಳ ಪರಮೋಚ್ಚ ನ್ಯಾಯಾಲಯದ ನ್ಯಾಯಮೂರ್ತಿಯಾಗಿ ಹನ್ನೊಂದು ವರ್ಷ ಸೇವೆ ಸಲ್ಲಿಸಿದ. 1820ರಲ್ಲಿ ಈತನ ಕವನಗಳನ್ನೆಲ್ಲ ಸಂಗ್ರಹಿಸಿ ಎರಡು ಸಂಪುಟಗಳಲ್ಲಿ ಪ್ರಕಟಿಸಲಾಯಿತು. ಆದರೆ ಕಾವ್ಯಪ್ರಿಯರು ಈ ಸಂಪುಟಗಳನ್ನು ಅಷ್ಟಾಗಿ ಸ್ವಾಗತಿಸಲಿಲ್ಲ.
ಟ್ರಂಬಲ್ ತನ್ನ 81ನೆಯ ವಯಸ್ಸಿನಲ್ಲಿ ಡೆಟ್ರಾಯಿಟ್‍ನಲ್ಲಿ ಮರಣಹೊಂದಿದ. ಈತನ ಮ ಫಿಂಗಲ್ ವಿದ್ವತ್ಪೂರ್ಣವಾದ ಕೃತಿ. ಲಾಂಗ್ ಫೆಲೊ ಎಂಬ ಕವಿಯ ಇವ್ಯಾಂಜೆಲಿನ್ ನೀಳ್ಗಾವ್ಯ ಬರುವ ಮೊದಲು ಅಮೆರಿಕದ ಸಾಹಿತ್ಯಕ್ಕೆ ಇದೇ ಅದ್ವಿತೀಯವಾದ ಕಾಣಿಕೆಯಾಗಿತ್ತು. ಎಲಿಜಿ ಮಾದರಿಯ ಕಾವ್ಯವನ್ನು ಇಲ್ಲವೆ ಮಹಾಕಾವ್ಯವನ್ನು ರಚಿಸುವ ಪ್ರತಿಭೆ ತನ್ನದೆಂಬ ಭ್ರಮೆಯನ್ನು ಈ ಕಾವ್ಯ ಟ್ರಂಬಲ್‍ನಿಗೆ ಉಂಟುಮಾಡಿತ್ತು. ಆದರೆ ಆತನದು ಭಾವನಾಶೀಲವಾದ ಕಲ್ಪನಾಸಾಮರ್ಥ್ಯವಲ್ಲ, ಬುದ್ಧಿಜನ್ಯವಾದ ವಿಡಂಬಕ ಪ್ರತಿಭೆಯಷ್ಟೆ.

ಕವಿಗಳು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಕಾನ್ಸ್ಟಾಂಟಿನ್ ಟ್ಸುಯುಲ್ಕೂವ್ಸ್ಕಿ

ಕಾನ್ಸ್ಟಾಂಟಿನ್ ಎಡ್ವರ್ಡೋವಿಚ್ ಟ್ಸುಯುಲ್ಕೂವ್ಸ್ಕಿ  (1857-1935). ರಷ್ಯದ ಭೌತವಿಜ್ಞಾನಿ. ಬಾಹ್ಯಾಕಾಶದ ದಿಗ್ವಿಜಯಕ್ಕಾಗಿ ರಾಕೆಟ್ಟಿನ ಬಳಕೆಯ ಬಗ್ಗೆ ಮೊತ್ತಮೊದಲು ಆಳವಾದ ವೈಜ್ಞಾನಿಕ ಸಂಶೋಧನೆ ನಡೆಸಿದಾತ. ವರ್ತಮಾನ ವಿಜ್ಞಾನದ ಮಟ್ಟಕ್ಕಿಂತ ಬಹಳ ಎತ್ತರದಲ್ಲಿದ್ದು ಅನೇಕ ದಶಕಗಳ ತರುವಾಯವೇ ಸಾಧ್ಯವಾದ ಬಾಹ್ಯಾಕಾಶ ಯಾನದ ಬಗ್ಗೆ ವಿಶ್ಲೇಷಣೆ ನಡೆಸಿ, ಅದರ ತತ್ವಗಳನ್ನು ನಿರೂಪಿಸಿದ ಪ್ರವಾದಿ.

ಬದುಕು 
ಮಾಸ್ಕೋ ನಗರದ ಈಶಾನ್ಯ ದಿಕ್ಕಿನಲ್ಲಿರುವ ರಾಯಜಾನ್ ಪ್ರಾಂತ್ಯಕ್ಕೆ ಸೇರಿದ ಇಶೆವ್‍ಸ್ಕೊಯೆ ಎಂಬ ಹಳ್ಳಿಯಲ್ಲಿ 1857ರ ಸೆಪ್ಟೆಂಬರ್ 17ರಂದು ಟ್ಯುಯಲ್‍ಕೂವ್ಸ್ಕಿಯ ಜನನ. ಈತನ ತಂದೆ ಮೊದಲು ಅರಣ್ಯ ಇಲಾಖೆಯಲ್ಲಿ ಅಧಿಕಾರಿಯಾಗಿದ್ದ. ಬಳಿಕ ಶಾಲಾ ಅಧ್ಯಾಪಕ ಹಾಗೂ ಸರ್ಕಾರದ ಒಬ್ಬ ಕಿರಿಯ ಅಧೀಕಾರಿಯಾಗಿಯೂ ಕೆಲಸ ಮಾಡಿದ. ಅಣೂಗುಟ್ಸುಯುಲ್‍ಕೂವ್ಸ್ಕಿಗೆ ಕೆಂಜ್ವರ ತಾಗಿ ಅದರಿಂದ ಆತ ಕಿವುಡನಾದ. ವಿಜ್ಞಾನ ಮತ್ತು ಗಣಿತದಲ್ಲಿ ಇವನಿಗೆ ಅಪಾರಾಸಕ್ತಿ. 16ನೆಯ ವಯಸ್ಸಿನಲ್ಲಿ ತಂದೆ ಇವನನ್ನು ಮಾಸ್ಕೋಕೆ ಕಳುಹಿಸಿದ. ಹಣದ ಮುಗ್ಗಟ್ಟು ಹಾಗೂ ಕಿವುಡಿನಿಂದಾಗಿ ಶಿಷ್ಟವಾದ ಶಿಕ್ಷಣವನ್ನು ಪಡೆಯಲು ಈತನಿಗೆ ಸಾಧ್ಯವಾಗಲಿಲ್ಲ. ಸ್ವತಃ ತಾನೇ ರಚಿಸಿದ ಕಿವಿಹಳೆಯನ್ನು ಉಪಯೋಗಿಸಿಕೊಂಡು ಭಾಷಣಗಳನ್ನು ಆಲಿಸುತ್ತಿದ್ದುದ್ದೇ ಅಲ್ಲದೆ ಗ್ರಂಥಭಂಡಾರಗಳಲ್ಲಿ ಅಧ್ಯಯನ ನಡೆಸಿ ಸಂಪೂರ್ಣ ಸ್ವಪ್ರಯತ್ನದಿಂದ ಜ್ಞಾನವನ್ನು ಬೆಳಯಿಸಿಕೊಂಡ. ಬಾಹ್ಯಾಕಾಶ ಸಂಶೋಧನೆಯ ಬಗ್ಗೆ ಈತನ ಆಸಕ್ತಿ ಆಗಲೇ ಮೂಡಿದ್ದು. ಅದಕ್ಕೆ ಬೇಕಾಗುವ ವಾಹನಗಳ ಬಗ್ಗೆ ಕೂಡ ತೀವ್ರವಾಗಿ ಯೋಚಿಸತೊಡಗಿದ.

1876ರ ವೇಳೆಗೆ ಈತನ ಮನೆಯವರು ಉರಲ್ಸ್ ಪ್ರಾಂತ್ಯದ ವಯಾಟ್‍ಕ ಎಂಬ ಸ್ಥಳದಲ್ಲಿ ನೆಲೆಸಿದರು. ಟ್ಸುಯುಲ್‍ಕೂವ್ಸ್ಕಿ ಅಲ್ಲಿಗೆ ತೆರಳಿ ಭೌತ ಮತ್ತು ಗಣಿತ ಶಾಸ್ತ್ರಗಳ ಬಗ್ಗೆ ಒಬ್ಬ ಖಾಸಗಿ ಅಧ್ಯಾಪಕನಾಗಿ ಸಣ್ಣ ಕೋಣೆಯೊಂದರಲ್ಲಿ ಯಂತ್ರಗಳ ನಿರ್ಮಾಣ ಮಾಡಲು ತೊಡಗಿದ. ಮುಂದೆ ರಯಾಜಾನ್‍ಗೆ ಹಿಂತಿರುಗಿ (1878) ಅಂದಿನ ಶೈಕ್ಷಣಿಕ ಪದ್ಧತಿಯಲ್ಲಿ ಅತ್ಯಂತ ಕೆಳಗಿನ ಸ್ಥಾನವಾದ ಜನತಾ ಶಾಲಾ ಅಧ್ಯಾಪಕ ಎಂಬ ಅರ್ಹತಾ ಪಾತ್ರವನ್ನು ಪಡೆದು ಅಂಕಗಣಿತ, ಜ್ಯಾಮಿತಿ ಮತ್ತು ಭೌತ ಶಾಸ್ತ್ರಗಳ ಅಧ್ಯಾಪಕನಾಗಿ ಮಾಸ್ಕೋ ಬಳಿಯಲ್ಲಿನ ಬೋರೋವ್ಸ್ಕ್ ಎಂಬ ತಾಲ್ಲೂಕಿನ ಶಾಲೆಯನ್ನು ಸೇರಿದ.

ವೈಜ್ಞಾನಿಕ ಸಾಧನೆ 
ನಕ್ಷೆಗಳ ಮೂಲಕ ಇಂದ್ರಿಯಾನುಭವಗಳ ಚಿತ್ರಣ ಎಂಬ ಪ್ರಬಂಧದೊಡನೆ ವೈಜ್ಞಾನಿಕ ಸಂಶೋಧನೆಗಳ ಪ್ರಕಟಣೆಯನ್ನು ಆರಂಭಿಸಿದ. (1880) ಅನಿಲಗಳ ಸಿದ್ಧಾಂತ ಪ್ರಕಟಣೆಯ ತರುವಾಯ ಬರೆದ ಜೀವಂತ ವಸ್ತುಗಳ ಸೈದ್ಧಾಂತಿಕ ಬಲವಿಜ್ಞಾನ ಎಂಬ ಪ್ರಬಂಧಕ್ಕಾಗಿ ಈತನನ್ನು ಸೆಂಟ್ ಪೀಟರ್ಸ್ ಬರ್ಗ್‍ನ ಭೌತ ಮತ್ತು ರಸಾಯನ ಶಾಸ್ತ್ರಗಳ ಸಂಘದ ಸದಸ್ಯನನ್ನಾಗಿ ಚುನಾಯಿಸಿದರು. ಗುರುತ್ವಾಕರ್ಷಣೆ ಮತ್ತು ಜಲನವಿರೋಧಕವಾದ (ಅನಿಲ ಇತ್ಯಾದಿ). ಯಾವ ಪದಾರ್ಥವೂ ಇಲ್ಲದ ಜಾಗದಲ್ಲಿ ವಸ್ತುಗಳ ಚಲನೆಯ ಬಗ್ಗೆ ಮುಕ್ತಾಕಾಶ ಎಂಬ ಹೊತ್ತಗೆಯಲ್ಲಿ (1883) ವಿಮರ್ಶಿಸಿದ. ಈ ಪ್ರಕಟಣೆಯಲ್ಲಿ ರಾಕೆಟ್ಟಿನ ಶಕ್ತಿಯಿಂದ ಚಲಿಸುವ ಬಾಹ್ಯಾಕಾಶ ನೌಕೆಯ ಚಕ್ರವನ್ನು ತೋರಿಸಲಾಗಿತ್ತು. ವಾಯುಯಾನಶಾಸ್ತ್ರದ ಏರೋನಾಟಿಕ್ಸ್ ಬಗ್ಗೆ ಅತ್ಯಂತ ಆಸಕ್ತಿ ಹೊಂದಿದ್ದ ಟ್ಸುಯುಲ್‍ಕೂವ್ಸ್ಕಿಯನ್ನು ವಿಮಾನ ಮತ್ತು ಲೋಹದಲ್ಲಿ ತಯಾರಿಸಿದ ಆಕಾಶ ಬುಟ್ಟಿಗಳನ್ನು ಕುರಿತ ತಾತ್ತ್ವಿಕ ಸಂಶೋಧನೆ ನಡೆಸಿ, ಈ ವಿಷಯಗಳ ಬಗ್ಗೆ ಮಾಸ್ಕೋದಲ್ಲಿ ಭಾಷಣ ಮಾಡಲು ಆಹ್ವಾನಿಸಿದರು. ಲೋಹದ ಆಕಾಶನೌಕೆ ಏರುವಾಗ ಅದರ ಎತ್ತರ ಮತ್ತು ಶಾಖವನ್ನು ಅವಲಂಬಿಸಿದಂತೆ ಗಾತ್ರವನ್ನು ಬದಲಾಯಿಸಿ ಅದರ ಪ್ಲವನತೆಯನ್ನು ನಿರ್ದಿಷ್ಟ ಪ್ರಮಾಣದಲ್ಲಿರುವಂತೆ ಮಾಡಲು ಸಾಧ್ಯವೆಂದು ಲೆಕ್ಕಾಚಾರಗಳಿಂದ ಈತ ತೋರಿಸಿಕೊಟ್ಟ. ಇಂಥ ವಾಯುನೌಕೆಯನ್ನು ಮೇಲಕ್ಕೆತ್ತುವ ಹೈಡ್ರೋಜನನ್ನು ಬಿಸಿಮಾಡುವುದಕ್ಕೆ ನೌಕೆಯಲ್ಲಿರುವ ಯಂತ್ರದಿಂದ ಹೊರಬರುವ ಬಿಸಿ ಅನಿಲಗಳನ್ನು ನೌಕೆಯ ಮೇಲ್ಮೈಯ ಸುತ್ತಲೂ ಹರಿಸುವ ವ್ಯವಸ್ಥೆಯನ್ನೂ ಸೂಚಿಸಿದ್ದ. ಆದರೆ ಆ ಕಾಲದ ಯಂತ್ರಜ್ಞಾನದ ನೆರವಿನಿಂದ ಇಂಥ ನೌಕೆಯ ನಿರ್ಮಾಣ ಅಸಾಧ್ಯವಾಗಿತ್ತು.

ಭೌತವಿಜ್ಞಾನಿಗಳು
ವಿಜ್ಞಾನಿಗಳು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಫ್ರೆಡರಿಕ್ ಟ್ವೋರ್ಟ್

ಫ್ರೆಡರಿಕ್ ವಿಲಿಯಮ್ ಟ್ವೋರ್ಟ್ (1877-1950). ಇಂಗ್ಲೆಂಡಿನ ಏಕಾಣುಜೀವಿಶಾಸ್ತ್ರಜ್ಞ.

ಬದುಕು ಮತ್ತು ಸಾಧನೆ 
ಸರ್ರಿಯ ಕೇಂಬರ್ಲಿ ಎಂಬಲ್ಲಿ 1877ನೆಯ ಅಕ್ಟೋಬರ್ 22ರಂದು ಜನನ. ಲಂಡನ್ನಿನ ಸೇಂಟ್ ಥಾಮಸ್ ಆಸ್ಪತ್ರೆಯ ರೋಗಪ್ರಯೋಗಾಲಯದಲ್ಲಿ ಕೆಲಸ ಮಾಡುತ್ತ (1901-02) ವೈದ್ಯಕೀಯದಲ್ಲಿ ತರಬೇತಿ ಹೊಂದಿದ. ಮುಂದೆ ಲಂಡನ್ ಆಸ್ಪತ್ರೆಯಲ್ಲಿ ಸಹಾಯಕ ಏಕಾಣುಜೀವಿಶಾಸ್ತ್ರಜ್ಞನಾಗಿ (1902-09) ಕೆಲಸ ಮಾಡುತ್ತಿದ್ದ. 1909ರಲ್ಲಿ ಬ್ರೌನ್ ಇನ್‍ಸ್ಟಿಟ್ಯೂಟಿನ ಮೇಲಧಿಕಾರಿಯಾಗಿಯೂ ಲಂಡನ್ ವಿಶ್ವವಿದ್ಯಾಲಯದಲ್ಲಿ ಏಕಾಣುಜೀವಿಶಾಸ್ತ್ರದ ಪ್ರಾಧ್ಯಾಪಕನಾಗಿಯೂ ನೇಮಕಗೊಂಡ. ಮೆಲಕುಹಾಕುವ ಪ್ರಾಣಿಗಳ ಒಂದು ರೋಗವಾದ ಜೋಹ್ನ್ಸನ ರೋಗವನ್ನು ವ್ಯಾಸಂಗಿಸಿದ. ಜೊತೆಗೆ ಆಮ್ಲ ಮಾಧ್ಯಮದಲ್ಲೂ ಬಣ್ಣ ತೆಗೆದುಕೊಳ್ಳಬಲ್ಲ ಕುಷ್ಠ ರೋಗಾಣುವನ್ನು ಪ್ರಯೋಗಾಲಯದಲ್ಲಿ ಕೃಷಿಮಾಡುವ ವಿಧಾನವನ್ನು ವಿವರಿಸಿದ(1910). ಕೆಲವು ಏಕಾಣುಜೀವಿಗಳಲ್ಲಿ ಪರಾವಲಂಬಿಯಾಗಿದ್ದು ಅವನ್ನು ಅಂತಿಮವಾಗಿ ನಾಶಪಡಿಸುವ ಹಾಗೂ ವೈರಸ್‍ಗಳ ಗುಂಪಿಗೆ ಸೇರಿದ್ದು ಎನ್ನಿಸುವ ಅತಿಸೂಕ್ಷ್ಮಾಣುಗಳನ್ನು ತಾನು ಆವಿಷ್ಕರಿಸಿರುವ ವಿಚಾರವನ್ನು ಪ್ರಸಿದ್ಧ ಲಾನ್ಸೆಟ್ ವೈದ್ಯಕೀಯ ವಾರಪತ್ರಿಕೆಯಲ್ಲಿ ಪ್ರಚುರಪಡಿಸಿದ(1915). ಈ ವಿಷಯ ತಿಳಿಯದೆ ಮತ್ತು ಪ್ರತ್ಯೇಕವಾಗಿಯೇ, ಎರಡು ವರ್ಷಗಳ ಬಳಿಕ ಇದೇ ಸೂಕ್ಷ್ಮಾಣುಗಳನ್ನು ಕೆನಡಾದ ಏಕಾಣುಶಾಸ್ತ್ರಜ್ಞ ಫೆಲಿಕ್ಸ್ ಡಿ ಹೆರೆಲ್ ಎಂಬುವನು ಆವಿಷ್ಕರಿಸಿ ಅದಕ್ಕೆ ಬ್ಯಾಕ್ಟೀರಿಯೋಫೇಜ್ ಎಂದು ಹೆಸರಿಸಿ ಪ್ರಚುರಪಡಿಸಿದ ಮೇಲೆ, ಬ್ಯಾಕ್ಟೀರಿಯೋಫೇಜನ್ನು ಮೊದಲು ಶೋಧಿಸಿದ ಗೌರವ ಯಾರಿಗೆ ಸಲ್ಲಬೇಕು ಎನ್ನುವ ವಿಚಾರದಲ್ಲಿ ಸ್ವಲ್ಪ ಕಹಿಪ್ರಸಂಗ ಸಂಭವಿಸಿತು. ಆದರೆ ಅದು ಮಿತಿಮೀರಿ ಗುಲ್ಲಾಗದೆ ಸಮಾಧಾನವಾಯಿತು. ಟ್ವೋರ್ಟನು ಕೇಂಬರ್ಲಿಯಲ್ಲೇ 1950ರ ಮಾರ್ಚ್ 20ರಂದು ಮರಣಹೊಂದಿದ.
1877-1950. ಇಂಗ್ಲೆಂಡಿನ ಏಕಾಣುಜೀವಿಶಾಸ್ತ್ರಜ್ಞ. ಸರ್ರಿಯ ಕೇಂಬರ್ಲಿ ಎಂಬಲ್ಲಿ 1877ನೆಯ ಅಕ್ಟೋಬರ್ 22ರಂದು ಜನನ. ಲಂಡನ್ನಿನ ಸೇಂಟ್ ಥಾಮಸ್ ಆಸ್ಪತ್ರೆಯ ರೋಗಪ್ರಯೋಗಾಲಯದಲ್ಲಿ ಕೆಲಸ ಮಾಡುತ್ತ (1901-02) ವೈದ್ಯಕೀಯದಲ್ಲಿ ತರಬೇತಿ ಹೊಂದಿದ. ಮುಂದೆ ಲಂಡನ್ ಆಸ್ಪತ್ರೆಯಲ್ಲಿ ಸಹಾಯಕ ಏಕಾಣುಜೀವಿಶಾಸ್ತ್ರಜ್ಞನಾಗಿ (1902-09) ಕೆಲಸ ಮಾಡುತ್ತಿದ್ದ. 1909ರಲ್ಲಿ ಬ್ರೌನ್ ಇನ್‍ಸ್ಟಿಟ್ಯೂಟಿನ ಮೇಲಧಿಕಾರಿಯಾಗಿಯೂ ಲಂಡನ್ ವಿಶ್ವವಿದ್ಯಾಲಯದಲ್ಲಿ ಏಕಾಣುಜೀವಿಶಾಸ್ತ್ರದ ಪ್ರಾಧ್ಯಾಪಕನಾಗಿಯೂ ನೇಮಕಗೊಂಡ. ಮೆಲಕುಹಾಕುವ ಪ್ರಾಣಿಗಳ ಒಂದು ರೋಗವಾದ ಜೋಹ್ನ್ಸನ ರೋಗವನ್ನು ವ್ಯಾಸಂಗಿಸಿದ. ಜೊತೆಗೆ ಆಮ್ಲ ಮಾಧ್ಯಮದಲ್ಲೂ ಬಣ್ಣ ತೆಗೆದುಕೊಳ್ಳಬಲ್ಲ ಕುಷ್ಠ ರೋಗಾಣುವನ್ನು ಪ್ರಯೋಗಾಲಯದಲ್ಲಿ ಕೃಷಿಮಾಡುವ ವಿಧಾನವನ್ನು ವಿವರಿಸಿದ(1910). ಕೆಲವು ಏಕಾಣುಜೀವಿಗಳಲ್ಲಿ ಪರಾವಲಂಬಿಯಾಗಿದ್ದು ಅವನ್ನು ಅಂತಿಮವಾಗಿ ನಾಶಪಡಿಸುವ ಹಾಗೂ ವೈರಸ್‍ಗಳ ಗುಂಪಿಗೆ ಸೇರಿದ್ದು ಎನ್ನಿಸುವ ಅತಿಸೂಕ್ಷ್ಮಾಣುಗಳನ್ನು ತಾನು ಆವಿಷ್ಕರಿಸಿರುವ ವಿಚಾರವನ್ನು ಪ್ರಸಿದ್ಧ ಲಾನ್ಸೆಟ್ ವೈದ್ಯಕೀಯ ವಾರಪತ್ರಿಕೆಯಲ್ಲಿ ಪ್ರಚುರಪಡಿಸಿದ(1915). ಈ ವಿಷಯ ತಿಳಿಯದೆ ಮತ್ತು ಪ್ರತ್ಯೇಕವಾಗಿಯೇ, ಎರಡು ವರ್ಷಗಳ ಬಳಿಕ ಇದೇ ಸೂಕ್ಷ್ಮಾಣುಗಳನ್ನು ಕೆನಡಾದ ಏಕಾಣುಶಾಸ್ತ್ರಜ್ಞ ಫೆಲಿಕ್ಸ್ ಡಿ ಹೆರೆಲ್ ಎಂಬುವನು ಆವಿಷ್ಕರಿಸಿ ಅದಕ್ಕೆ ಬ್ಯಾಕ್ಟೀರಿಯೋಫೇಜ್ ಎಂದು ಹೆಸರಿಸಿ ಪ್ರಚುರಪಡಿಸಿದ ಮೇಲೆ, ಬ್ಯಾಕ್ಟೀರಿಯೋಫೇಜನ್ನು ಮೊದಲು ಶೋಧಿಸಿದ ಗೌರವ ಯಾರಿಗೆ ಸಲ್ಲಬೇಕು ಎನ್ನುವ ವಿಚಾರದಲ್ಲಿ ಸ್ವಲ್ಪ ಕಹಿಪ್ರಸಂಗ ಸಂಭವಿಸಿತು. ಆದರೆ ಅದು ಮಿತಿಮೀರಿ ಗುಲ್ಲಾಗದೆ ಸಮಾಧಾನವಾಯಿತು. ಟ್ವೋರ್ಟನು ಕೇಂಬರ್ಲಿಯಲ್ಲೇ 1950ರ ಮಾರ್ಚ್ 20ರಂದು ಮರಣಹೊಂದಿದ.

ವಿಜ್ಞಾನಿಗಳು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಫ್ರೆಡರಿಕ್ ಏಬರ್ಹಾರ್ಟ್ ಟ್ಸೊಯಿನರ್

ಫ್ರೆಡರಿಕ್ ಏಬರ್ಹಾರ್ಟ್ ಟ್ಸೊಯಿನರ್ (1905-1963) ಜರ್ಮನಿಯಲ್ಲಿ ಯಹೂದ್ಯ ಕುಲದಲ್ಲಿ ಹುಟ್ಟಿದ ಈತ ಆಫ್ರಿಕದಲ್ಲಿ ವ್ಯಾಪಕವಾಗಿ ಪ್ರವಾಸ ಮಾಡಿ ಅಲ್ಲಿಯ ಪ್ರಾಗೈತಿಹಾಸಿಕ ನಿವೇಶನಗಳನ್ನೆಲ್ಲ ಸಂದರ್ಶಿಸಿದನಾದರೂ ವಿಶೇಷವಾಗಿ ಯೂರೋಪ್ ಹಾಗೂ ಇಂಗ್ಲೆಂಡಿನ ಪ್ರಾಗೈತಿಹಾಸಿಕ ಮಾನವನಿಗೆ ಸಂಬಂಧಿಸಿದಂತೆ, ವಾಯುಗುಣ, ಪರಿಸರ ಹಾಗೂ ಭೂ ಅಧ್ಯಯನ ಕ್ಷೇತ್ರಗಳಿಗೆ ನೀಡಿರುವ ಮೌಲಿಕ ಕಾಣಿಕೆಗಳಿಗಾಗಿ ಅತ್ಯಂತ ಪ್ರಸಿದ್ಧನಾಗಿದ್ದಾನೆ.

ಬದುಕು ಮತ್ತು ಸಾಧನೆ 
ಯುದ್ಧ ಕಾಲದಲ್ಲಿ ಈತ ಇಂಗ್ಲೆಂಡಿಗೆ ವಲಸೆ ಹೋಗಿ ಆಂಗ್ಲ ಪ್ರಜೆಯಾಗಿ ನಿವಾಸೀ ಪೌರತ್ವವನ್ನು ಗಳಿಸಿದ. ಗೋರ್ಡನ್ ಚೈಲ್ಡ್ ನಿರ್ದೇಶಕರಾಗಿದ್ದ ಅವಧಿಯಲ್ಲಿ ಹಾಗೂ ಅದಕ್ಕೂ ಮುಂಚೆ ಲಂಡನ್ ವಿಶ್ವವಿದ್ಯಾಲಯದ ಪುರಾತತ್ವಶಾಸ್ತ್ರ ಸಂಸ್ಥೆಯ ಪರಿಸರ ಪುರಾತತ್ವಶಾಸ್ತ್ರ ಅಥವಾ ಭೂಕಾಲಮಾನಶಾಸ್ತ್ರ ವಿಭಾಗದ ಮುಖ್ಯಸ್ಥನಾಗಿ ಕೆಲಸಮಾಡಿದ. ಭೂವಿಜ್ಞಾನ ಹಾಗೂ ಪ್ರಾಣಿವಿಜ್ಞಾನ ಸಂಘಗಳ ಸಮ್ಮಾನಿತ ಸದಸ್ಯನಾದ. ಈತ ಕೈಗೊಂಡು ನಡೆಸಿದ ವಿವಿಧ ಕಾರ್ಯಗಳಲ್ಲಿ ಈತನ ದೃಷ್ಟಿಯ ಬಹುಮುಖತೆಯನ್ನೂ ಅನುಭವ ತೀವ್ರತೆಯನ್ನೂ ಕಾಣಬಹುದು. ಯೂರೋಪ್ ಮತ್ತು ಇಂಗ್ಲೆಂಡಿನ ವಿದ್ವತ್ ಪತ್ರಿಕೆಗಳಲ್ಲಿ ಅನೇಕ ಭಾಷೆಗಳಲ್ಲಿ ಈತನ ಹತ್ತಾರು ಪ್ರಮುಖ ಕ್ಷೇತ್ರ ಪ್ರಬಂಧಗಳು ಪ್ರಕಟವಾಗಿವೆ. 

ಈತನ ಅತ್ಯಂತ ಗಮನಾರ್ಹ ಕೃತಿಯಾದ ಡೇಟಿಂಗ್ ದಿ ಪಾಸ್ಟ್-ಇದು ವಾಸ್ತವವಾಗಿ ಈತನ ಸಂಶೋಧನೆಗಳ ಸಾರರೂಪವಾಗಿದೆ-ಮೊದಲು ಪ್ರಕಟವಾದದ್ದು 1946ರಲ್ಲಿ. ಇದು ಎರಡನೆಯ ಆವೃತ್ತಿಯನ್ನೂ ಕಂಡಿದೆ.

ಭಾರತದಲ್ಲಿ 
1949-50ರ ನಡುವಣ ಅವಧಿಯಲ್ಲಿ ಎರಡು ಬಾರಿಯೂ ಅಲಹಾಬಾದಿನಲ್ಲಿ ನಡೆದ ಭಾರತೀಯ ವಿಜ್ಞಾನ ಕಾಂಗ್ರೆಸ್ ಅಧಿವೇಶನದಲ್ಲಿ ಭಾಗವಹಿಸುವ ಸಲುವಾಗಿ ಒಮ್ಮೆಯೂ (1960-61ರಲ್ಲಿ) ಈತ ಭಾರತಕ್ಕೆ ಭೇಟಿ ಕೊಟ್ಟಿದ್ದ. ಈ ಎರಡು ಭೇಟಿಗಳ ಅವಧಿಯಲ್ಲಿ ಅಖಿಲ ಭಾರತೀಯ ಪ್ರಾಗೈತಿಹಾಸಿಕ ಅನ್ವೇಷಣ ಚಟುವಟಿಕೆಗಳನ್ನು ಪ್ರಾರಂಭಿಸಲು ನೆರವಾದ. ಅಷ್ಟೇ ಅಲ್ಲ. ಗುಜರಾತಿನ ನರ್ಮದಾ ಕಣಿವೆಯಲ್ಲಿ ಇತರರೊಂದಿಗೆ ಸಂಶೋಧನೆಗಳನ್ನು ನಡೆಸಿದ. ಮುಂದೆ ಬರೋಡದ ಮರಾಠವಾಡ ರಾಜ್ಯ ವಿಶ್ವವಿದ್ಯಾಲಯ ಈ ಸಂಶೋಧನೆಗಳ ಬಗ್ಗೆ ಗ್ರಂಥವೊಂದನ್ನು ಪ್ರಕಟಿಸಿತು.

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಅಲೆಕ್ಸಾಂಡರ್ ಗೇಬ್ರಿಯಲ್ ಡಕಾನ್

ಅಲೆಕ್ಸಾಂಡರ್ ಗೇಬ್ರಿಯಲ್ ಡಕಾನ್ (Alexandre-Gabriel Decamps 1803-1860). ಫ್ರಾನ್ಸಿನ ರೊಮ್ಯಾಂಟಿಕ್ ಯುಗದ ಒಬ್ಬ ಚಿತ್ರಕಾರ. ನಿಯೋಕ್ಲಾಸಿಕಲ್ ಪಂಥವನ್ನು ಬಿಟ್ಟು ರಮ್ಯಶೈಲಿಗೆ ತಿರುಗಿದ ಮೊದಲಿಗರಲ್ಲಿ ಇವನೂ ಸೇರಿದ್ದ.

ಬದುಕು, ಸಾಧನೆ 
ಹುಟ್ಟಿದ್ದು ಪ್ಯಾರಿಸ್‍ನಲ್ಲಿ, ಅಲ್ಲೇ ಕಲಾಶಿಕ್ಷಣವನ್ನು ಪಡೆದನಾದರೂ ಪೌರಸ್ತ್ಯ ದೇಶಗಳ ಕಲೆ, ಸಂಸ್ಕøತಿಗಳಲ್ಲಿ ವಿಶೇಷ ಒಲವು ಮೂಡಿತು. ಈತ 1827ರಲ್ಲಿ ಏಷ್ಯಮೈನರ್ ಪ್ರದೇಶಗಳಲ್ಲಿ ಪ್ರವಾಸ ನಡೆಸಿ ಅಲ್ಲಿನ ನಾನಾ ಜನಾಂಗಗಳ ಜೀವನಕ್ಕೆ ಸಂಬಂಧಿಸಿದಂತೆ ಹಲವು ಚಿತ್ರಗಳನ್ನು ರಚಿಸಿದ. ಕಲೆ ನಿಸರ್ಗವನ್ನು ವಸ್ತುನಿಷ್ಠೆಯಿಂದ ಪಡಿಮೂಡಿಸಬೇಕು ಎಂದು ನಂಬಿದ್ದನಾದ್ದರಿಂದ ತಾನು ಕಂಡ ಹೊಸ ನೋಟಗಳನ್ನು ಹೊಸ ಶೈಲಿಯಲ್ಲಿ ನಿರೂಪಿಸಲು ಹೊರಟ. ನೆಳಲು ಬೆಳಕಿನ ಹೊಂದಾಣಿಕೆಯನ್ನು ತುಂಬ ಪರಿಣಾಮಕಾರಿಯಾಗಿ ಸಾಧಿಸಿದ. ಈತನ ಚಿತ್ರ ಶೈಲಿ ತೀರಾ ಕ್ರಾಂತಿಕಾರ ಎನಿಸಿಕೊಂಡು ಆ ಕಾಲದ ರಸಿಕರಿಗೆ ರುಚಿಸಲಿಲ್ಲ. ಬೈಬಲ್ ಚರಿತ್ರೆಗೆ ಸಂಬಂಧಿಸಿದ ಘಟನೆಗಳನ್ನು ಆಯಾಕಾಲಗಳ ಸಹಜ ಐತಿಹಾಸಿಕ ಹಿನ್ನೆಲೆಯಲ್ಲಿ ಯಥಾರ್ಥ, ಆದರೆ ನವ್ಯ ಶೈಲಿಯಲ್ಲಿ ಚಿತ್ರಿಸಲು ಪ್ರಯತ್ನಿಸಿದ ಯೂರೋಪಿನ ಚಿತ್ರಕಾರರಲ್ಲಿ ಈತ ಮೊದಲಿಗ. ಈತನ ಸೋದರರಿಂದ ಮಾರಲ್ಪಟ್ಟ ಜೋಸೆಫ್, ನೈಲ್ ನದಿಯಿಂದಾಚೆ ಒಯ್ಯಲಾದ ಮೋಸಸ್, ಸ್ಯಾಮ್ಸನ್‍ನ ಜೀವನ ಚಿತ್ರಗಳು ಮುಂತಾದ ಕಪ್ಪು-ಬಿಳಿಪು ಚಿತ್ರಗಳು ಅತ್ಯದ್ಭುತ ನಾಟಕೀಯತೆಯಿಂದ ತುಂಬಿ ಹೊಸ ಆಯಾಮ ಸಾಧಿಸಿವೆ. ಇವಲ್ಲದೆ ಡಕಾನ್ ಕೆಲವು ನಿತ್ಯ ಜೀವನದ ಸಾಮಾನ್ಯ ದೃಶ್ಯಗಳನ್ನೂ ತುಂಬ ಸೊಗಸಾಗಿ ಚಿತ್ರಿಸಿದ್ದಾನೆ. ಈತ ಬರೆದಿರುವ ಫ್ರಾನ್ಸ್ ಮತ್ತು ಆಲ್ಜೀರಿಯಗಳ ಸಾಂಸಾರಿಕ ಚಿತ್ರಗಳಂತೂ ಲೋಕಪ್ರಸಿದ್ಧವಾಗಿವೆ. ತನಗೆ ಬಹುಮಾನ ಕೊಡಲು ನಿರಾಕರಿಸಿದ ಫ್ರೆಂಚ್ ಅಕಾಡೆಮಿ ಆಫ್ ಆರ್ಟ್ ಸಂಸ್ಥೆಯ ತೀರ್ಪುಗಾರರನ್ನು ಲೇವಡಿ ಮಾಡುವ ದಿ ಮಂಕೀ ಕೊನೆಸಾರ್ಸ್ ಎಂಬ ಚಿತ್ರ ಮನೋಜ್ಞವಾಗಿದೆ. ಇವನು ಬಾರ್ಬಿಸಾನ್ ಎಂಬಲ್ಲಿ ಬೇಟೆಯಾಡುತ್ತಿದ್ದಾಗ ಕುದುರೆಯಿಂದ ಕೆಳಕ್ಕೆ ಜಾರಿ ಬಿದ್ದು ಮೃತನಾದ.

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಕಲಾವಿದರು
ಅರ್ನ್‍ಸ್ಟ್ ಟ್ರಾಯಲ್‍ಟ್ಷ್

ಅರ್ನ್‍ಸ್ಟ್ ಟ್ರಾಯಲ್‍ಟ್ಷ್  (1865-1923). ಜರ್ಮನಿಯ ವೇದಾಂತಿ, ಇತಿಹಾಸಕಾರ ಮತ್ತು ಸಮಾಜಶಾಸ್ತ್ರಜ್ಞ.

ಬದುಕು 
ಹುಟ್ಟಿದ್ದು ಆಗ್ಸ್‍ಬರ್ಗಿನ ಸಮೀಪದ ಹಾನ್‍ಸ್ಟೆಟ್ಟನ್‍ನಲ್ಲಿ. ಶ್ರೀಮಂತ ಮನೆತನದ ವೈದ್ಯನೊಬ್ಬನ ಹಿರಿಯ ಮಗ. ತಂದೆಗೆ ಮಗ ಪ್ರಕೃತಿವಿಜ್ಞಾನದಲ್ಲಿ ಪಾರಂಗತನಾಬೇಕೆಂಬ ಆಶೆ ; ಮಗನ ಒಲವು ಧರ್ಮ ಮತ್ತು ತತ್ತ್ವಶಾಸ್ತ್ರಗಳ ಕಡೆಗೆ. ಹೀಗಾಗಿ ಈತ 1883ರಿಂದ 1888ರ ವರೆಗೆ ಎರ್ಲಾಂಗೆನ್ ಗಾಟಿಂಗೆನ್ ಮತ್ತು ಬರ್ಲಿನ್ ವಿಶ್ವವಿದ್ಯಾಲಯಗಳಲ್ಲಿ ವೇದಾಂತವನ್ನು ಓದಿದ.

ಅನಂತರ ಗಾಟಿಂಗೆನ್ ವಿಶ್ವವಿದ್ಯಾಲಯದಲ್ಲಿ ಒಂದು ವರ್ಷ (1891) ಅಧ್ಯಾಪಕನಾಗಿದ್ದು 1892ರಲ್ಲಿ ಬಾನ್‍ನಲ್ಲಿ ದೇವತಾಶಾಸ್ತ್ರದ ಪ್ರಾಧ್ಯಾಪಕನಾಗಿ ನೇಮಕಗೊಂಡ. ಎರಡು ವರ್ಷಗಳ ಅನಂತರ ಹೈಡಲ್‍ಬರ್ಗ್‍ನಲ್ಲಿ ದೇವತಾಶಾಸ್ತ್ರದ ಪ್ರಾಧ್ಯಾಪಕನಾದ. 1915-1923ರ ವರೆಗೆ ಬರ್ಲಿನ್ ವಿಶ್ವವಿದ್ಯಾಲಯದಲ್ಲಿ ತತ್ತ್ವಶಾಸ್ತ್ರದ ಪ್ರಾಧ್ಯಾಪಕನಾದ. 1919ರಲ್ಲಿ ಪ್ರಷ್ಯದ ಡಯಟ್‍ಗೆ (ಶಾಸನಸಭೆ) ಚುನಾಯಿತನಾದ. ಅಲ್ಲಿನ ವಿದ್ಯಾಮಂತ್ರಿಯ ಉಪಕಾರ್ಯದರ್ಶಿಯೂ ಆದ. ಈ ಅವಧಿಯಲ್ಲಿ ಈತ ಪ್ರಷ್ಯಾ ಸರ್ಕಾರದ ಶೈಕ್ಷಣಿಕ ನೀತಿ ಹಾಗೂ ಚರ್ಚ್‍ನ ಧೋರಣೆಯ ಮೇಲೆ ಸಾಕಷ್ಟು ಪ್ರಭಾವ ಬೀರಿದೆ.

ಹೈಡಲ್‍ಬರ್ಗ್‍ನಲ್ಲಿ ಈತನಿಗೆ ಮ್ಯಾಕ್ಸ್ ವೆಬರ್‍ನ ಪರಿಚಯವಾಯಿತು. ಆತನ ಪ್ರಭಾವ ಈತನ ಬರೆವಣಿಗೆಯ ಮೇಲೆ ಬಿದ್ದಿದೆ.

ಗ್ರಂಥಗಳು 
ಈತನ ಗ್ರಂಥವಾದ ಡೀಸೊಟ್ಸಿಯಾಲ್‍ಲೇರನ್ ಡೆರ್ ಕ್ರಿಸ್ಟ್‍ಲಿಷನ್ ಕಿರ್ಷೆನ್ ಉಂಟ್ ಗ್ರುಪೆನ್ ಮಾಕ್ಸ್‍ವೆಬರ್‍ನ ಗ್ರಂಥಗಳಿಗೆ ಅನುಬಂಧದಂತಿದೆ. ಈ ಗ್ರಂಥದಲ್ಲಿ ಕ್ರೈಸ್ತಮತದ ಸ್ಥಾಪನೆ, ಬೆಳವಣಿಗೆ ಮತ್ತು ಮಾರ್ಪಾಡುಗಳು ಎಷ್ಟರಮಟ್ಟಿಗೆ ಸಾಮಾಜಿಕವಾಗಿ ನಿರ್ಧರಿಸಲ್ಪಟ್ಟಿವೆ. ಎಂಬುದನ್ನು ತೋರಿಸಲಾಗಿದೆ.

ಈತನ ಮಹತ್ತ್ವಪೂರ್ಣವಾದ ಡೆರ್ ಹಿಸ್ಟೋರಿಸ್‍ಮುಸ್ ಉಂಟ್ ಸೆóೈನೆವ್ಯೂಬೆರ್-ವಿಂಡುಂಗ್ (ಕ್ರೈಸ್ತ ವಿಚಾರ ಪಂಥ, ಅದರ ಇತಿಹಾಸ ಮತ್ತು ಪ್ರಾಯೋಗಿಕ ಅನ್ವಯ) ಎಂಬ ಗ್ರಂಥ ಜರ್ಮನಿಯ ತಾತ್ತ್ವಿಕ ವಿಚಾರದ ಇತಿಹಾಸದಲ್ಲಿ ಪ್ರಧಾನವಾದ ಕೊಡುಗೆಯಾಗಿದೆ.

ಟ್ರಾಯಲ್‍ಟ್ಷ್ ತನ್ನ ಗ್ರಂಥಗಳಲ್ಲಿ ಮಾಕ್ರ್ಸ್‍ನ ತತ್ತ್ವಮೀಮಾಂಸೆಯ ಮೇಲೆ ಬೆಳಕನ್ನು ಚೆಲ್ಲಿ, ಗುಣದೋಷಗಳನ್ನು ವಿಸ್ತಾರವಾಗಿ ವಿಶ್ಲೇಷಣೆ ಮಾಡಿದ್ದಾನೆ. ಈತ ತನ್ನ ತಾತ್ತ್ವಿಕ ಗ್ರಂಥಗಳಲ್ಲಿ ವೈಚಾರಿಕ ಸಮಸ್ಯೆಗಳಿಗೆ ಸೂಕ್ಷ್ಮ ಗಮನಕೊಟ್ಟಿದ್ದಾನಾದರೂ ಅವು ಪೂರ್ಣದರ್ಶನವಾಗಿ ಬೆಳೆಯಲಿಲ್ಲ. ಇದಕ್ಕೆ ಕಾರಣವಿಲ್ಲದೆ ಇಲ್ಲ. ತನ್ನನ್ನು ಬಹು ನಿಕಟವಾಗಿ ಸುತ್ತುವರಿದಿದ್ದ ಧಾರ್ಮಿಕ ಹಾಗೂ ಸಾಮಾಜಿಕ ಶಕ್ತಿಗಳನ್ನು ಕುರಿತು ಬಹುಮುಖವಾಗಿ ಯೋಚಿಸುತ್ತಿದ್ದುದರಿಂದ ಈತನಿಗೆ ಪರಿಪೂರ್ಣವಾದ ದರ್ಶನವೊಂದನ್ನು ಪ್ರತಿಪಾದಿಸಲು ಸಾಧ್ಯವಾಗಲಿಲ್ಲ.

ಈತ ಯುದ್ಧಕಾಲದ ಮತ್ತು ಯುದ್ಧದ ಅನಂತರದ ಘಟನೆಗಳನ್ನು ಗಮನವಿಟ್ಟು ಅವಲೋಕನ ಮಾಡುತ್ತಿದ್ದನೆಂಬುದಕ್ಕೆ ಈತನ ಸ್ಪೆಕ್ಟೇಟರ್ ಬ್ರೀಫ್ ಎಂಬ ಗ್ರಂಥ ಸಾಕ್ಷಿಯಾಗಿದೆ. ಈ ಅವಧಿಯಲ್ಲಿ ಈತ ಪ್ರಷ್ಯ ಸರ್ಕಾರದ ಶೈಕ್ಷಣಿಕ ಹಾಗೂ ಚರ್ಚಿನ ಧೋರಣೆಯ ಮೇಲೆ ಸಾಕಷ್ಟು ಪ್ರಭಾವ ಬೀರಿದ.
ಈತನ ಅನೇಕ ಲೇಖನಗಳು ಗೆಸಾಮೆಲ್ಟೆ ಷ್ರಿಫ್ಟೆನ್ (ನಾಲ್ಕು ಸಂಪುಟಗಳು 1912-25) ಎಂಬ ಗ್ರಂಥದಲ್ಲಿ ಸೇರಿಹೋಗಿವೆ. ಡೀ ಆಬ್ಸೊಲೂಟ್‍ಹೈಟ್‍ಡೆಸ್ ಕ್ರಿಸ್ಟೆಂಟುಮ್ಸ್ ಉಂಟ್ ಡೀ ರಿಲಿಗಿಯೋನ್ಸ್‍ಗೆಷಿಷ್ಟೆ (1902)-ಇದು ಈತನಿಗೆ ಹೆಸರು ತಂದ ಪ್ರಸಿದ್ಧ ಪುಸ್ತಕ. ಡೀ ಬೆಡಾಯ್ಟುಂಗ್ ಡೆಸ್ ಪ್ರಾಟೆಸ್ಟಾಂಟಿಸ್‍ಮುಸ್ ಫ್ಯೂರ್ ಡೀ ಎಂಟ್‍ಷ್ಟೇವುಂಗ್ ಡೆರ್ ಮಾಡರ್‍ನೆನ್ ವೆಲ್ಟ್ ಮತ್ತು ಡೆರ್ ಹಿಸ್ಟೋರಿಸ್‍ಮುಸ್ ಉಂಟ್ ಸೆóೈನ್ ಪ್ರಾಬ್ಲೆಮೆ-ಇವು ಈತನ ಇತರ ಕೆಲವು ಪುಸ್ತಕಗಳು.

ಇತಿಹಾಸ ತಜ್ಞರು
ತತ್ವಜ್ಞಾನಿ
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಆ್ಯಂತೊನಿ ಟ್ರಾಲಪ್

ಆ್ಯಂತೊನಿ ಟ್ರಾಲಪ್ (1815-1882). ಇಂಗ್ಲಿಷ್ ಕಾದಂಬರಿಕಾರ.

ಬದುಕು 
ಲಂಡನ್ನಿನಲ್ಲಿ ಹುಟ್ಟಿ ವಿಂಚೆಸ್ಟರ್, ಹ್ಯಾರೋಗಳಲ್ಲಿ ವಿದ್ಯಾಭ್ಯಾಸ ಮಾಡಿದ. ತಾಯಿ ಫ್ರ್ಯಾನ್ಸಿಸ್ ಟ್ರಾಲಪ್ ವಿಪುಲವಾಗಿ ಬರೆದಿದ್ದಾಳೆ. ತಂದೆ ವಕೀಲಿ ವೃತ್ತಿಯಲ್ಲಿ ಸೋತು ಸಾಲಗಳಿಗೊಳಗಾಗಲು, ಸಂಸಾರ ಬೆಲ್ಜಿಯಮ್ಮಿಗೆ ಹೋಗಬೇಕಾಯಿತು. ಆ್ಯಂತೋನಿ ಅಂಚೆ ಇಲಾಖೆಗೆ ಸೇರಿ ಐರ್ಲೆಂಡಿಗೆ ಹೋಗಿ ರೋಸ್ ಹೆ¸óÉಲ್ಟೈನ್ ಎಂಬಾಕೆಯನ್ನು ಮದುವೆಯಾಗಿ ಕತೆಗಳನ್ನು ಬರೆಯಲಾರಂಭಿಸಿ ಕ್ರಮೇಣ ಪ್ರಸಿದ್ಧನಾದ.

ಬರಹ 
ವಿಕ್ಟೋರಿಯ ಕಾಲದ ವಾಸ್ತವ ಜೀವನವನ್ನು ಈತ ಸ್ಪಷ್ಟವಾಗಿ ಚಿತ್ರಿಸಿದ್ದಾನೆ. ಈತನ ಪ್ರಕೃತಿವರ್ಣನೆ ಪಾತ್ರ ಚಿತ್ರಣಗಳಲ್ಲಿ ಅಸಾಧಾರಣವಾದ ಶಕ್ತಿಯಿದೆ ; ಪಾದ್ರಿಗಳ ಜೀವನದ ವರ್ಣನೆ ಬಹಳ ಸಹಜವಾಗಿದೆ. ಕಾದಂಬರಿಯಲ್ಲಿ ಕತೆ ಕಾಲ್ಪನಿಕವಾದರೂ ಅದರಲ್ಲಿ ಬರುವ ವ್ಯಕ್ತಿಗಳು ನಿಜಕ್ಕೂ ಜೀವಿಸಿದ್ದವರಾಗಿರಬೇಕು ಎಂಬ ಅಭಿಪ್ರಾಯ ಓದುಗರಲ್ಲಿ ಮೂಡುವಂತೆ ಬರೆಯುವವನೇ ನಿಜವಾದ ಕತೆಗಾರನೆಂದು ಆ್ಯಂತೋನಿಯ ಅಭಿಪ್ರಾಯ.

ಇಂಗ್ಲೆಂಡಿನ ಚರ್ಚಿನ ಪಾದ್ರಿಗಳೇ ಪ್ರಧಾನವಾಗಿರುವ ಬಾರ್ಚೆಸ್ಟರ್ ಕಥಾಮೂಲೆಯಿಂದ ಈತ ಪ್ರಸಿದ್ಧಿಗೆ ಬಂದ. ಈ ಸರಣಿಯಲ್ಲಿ ಮೂಖ್ಯವಾದ ಕಾದಂಬರಿಗಳು ಇವು : ದಿ ವಾರ್ಡನ್ (1855), ಬಾರ್ಚೆಸ್ಟರ್ ಟವರ್ಸ್ (1857), ಡಾಕ್ಟರ್ ತಾರನ್ (1858), ಫ್ರ್ಯಾಮ್ಲಿ ಪಾರ್ಸನೇಜ್ (1861), ದಿ ಸ್ಮಾಲ್‍ಹೌಸ್ ಎಟ್ ಆ್ಯಲಿಂಗ್‍ಟನ್ (1864), ದಿ ಲ್ಯಾಸ್ಟ್ ಕ್ರಾನಿಕಲ್ ಆಫ್ ಬಾರ್ಸೆಟ್ (1867).

ರಾಜಕೀಯ ಹಿನ್ನೆಲೆಯ ಕಾದಂಬರಿಗಳಿವು :	ಫಿನೆಯಾಸ್ ಫಿನ್ (1869), ಫಿನೆಯಾಸ್ ರೀಡಕ್ಸ್ (1876), ದಿ ಯುಸ್ಟೇಸ್ ಡಯಮಂಡ್ಸ್ (1873).
ಈತ ಕೆಲವು ಪ್ರಬಂಧಗಳನ್ನೂ ಪ್ರವಾಸ ಕಥನಗಳನ್ನೂ ಬರೆದಿದ್ದಾನೆ. ಈತನ ಕಾದಂಬರಿಗಳ ಸಂಖ್ಯೆ 50ಕ್ಕೂ ಮೀರಿದೆ. ಪುಸ್ತಕ ಪ್ರಕಟನೆಯಿಂದಲೇ ಈತ 70000 ಪೌಂಡು ಗಳಿಸಿದನೆಂದು ಹೇಳಲಾಗಿದೆ. 1883ರಲ್ಲಿ ಈತನ ಆತ್ಮಕಥೆ ಹೊರಬಂತು. ಎರಡನೆಯ ಮಹಾಯುದ್ಧದ ಕಾಲದ ಈತನ ಕೃತಿಗಳ ಬಗ್ಗೆ ಹೊಸ ಆಸಕ್ತಿ ಮೂಡಿತೆಂದು ಸಾಹಿತ್ಯಚರಿತ್ರೆ ಹೇಳುತ್ತದೆ.

ಕಾದಂಬರಿಕಾರರು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಥಾಮಸ್ ಟ್ರಾಹರ್ನ್

ಥಾಮಸ್ ಟ್ರಾಹರ್ನ್ (1638-1674} ಇಂಗ್ಲಿಷ್ ಅನುಭಾವಿ ಕವಿ.

ಬದುಕು, ಸಾಧನೆ 
ಹರ್‍ಫರ್ಡಿನ ಚಮ್ಮಾರ ಕುಟುಂಬವೊಂದರಲ್ಲಿ ಜನಿಸಿದ ಈತ ಆಕ್ಸ್‍ಫರ್ಡಿನ ಬ್ರ್ಯಾಸೆನೋಸ್ ಕಾಲೇಜಿನಲ್ಲಿ ಓದಿ 1661ರಲ್ಲಿ ಎಂ. ಎ. ಪಧವೀಧರನಾದ. ಅನಂತರ ಧಾರ್ಮಿಕ ಹಾಗೂ ದೈವಶಾಸ್ತ್ರಗಳ ಅಧ್ಯಯನಮಾಡಿ ಬಿ.ಡಿ. ಪದವಿಯನ್ನು ಪಡೆದ. ಆಧ್ಯಾತ್ಮಿಕ ಒಲವಿದ್ದುದರಿಂದ ಬ್ರಹ್ಮಚರ್ಯವನ್ನು ಅಂಗೀಕರಿಸಿ ಪಾದ್ರಿಯಾದ. 1657ರಿಂದಲೇ ಕ್ರೆಡನ್‍ಹಿಲ್ ಕ್ರೈಸ್ತಮಂದಿರದಲ್ಲಿ ಸೇವೆಗೆ ತೊಡಗಿದ. 1669ರಲ್ಲಿ ಟೆಡಿಂಗ್ಟನ್ನಿನಲ್ಲಿದ್ದ ಸರ್ಕಾರಿ ಶಾಸನಾದಿ ಮುಖ್ಯ ಪತ್ರಗಳ ಭಂಡಾರಿ ಸರ್ ಆಲ್ರ್ಯಾಂಡೊ ಬ್ರಿಜ್‍ಮನ್ನನ ಖಾಸಗಿ ಮಂದಿರದಲ್ಲಿ ಪಾದ್ರಿಯಾಗಿ ಸೇರಿ ಜೀವನ ಪೂರ್ತಿ ಅಲ್ಲಿಯೇ ಇದ್ದು ಕೆಲಸಮಾಡಿದ.

ಅಮಿತ ಶ್ರದ್ಧಾಭಕ್ತಿಗಳಿಂದ ಪೂಜೆ, ಪ್ರಾರ್ಥನೆ ಮತ್ತು ಸೇವಾಕಾರ್ಯಗಳಲ್ಲಿ ನಿರತನಾಗಿದ್ದು ಈತ ಕ್ರಮೇಣ ಸಾಧಕನ ಹಂತಕ್ಕೇರಿದನಲ್ಲದೆ ತನ್ನ ಚಿಂತನೆ, ಅನುಭಾವಗಳನ್ನು ಸಹಜಸ್ಫೂರ್ತಿಯಿಂದುಕ್ಕಿದ ತನ್ನ ಭಾವಗೀತೆಗಳಲ್ಲಿ ವ್ಯಕ್ತಮಾಡಿದ್ದಾನೆ. ಕೆಲವು ಭಕ್ತಿಗೀತಗಳನ್ನು ತನ್ನ ಹೆಸರು ಹಾಕಿಕೊಳ್ಳದೆಯೆ ಈತ ಪ್ರಕಟಿಸಿದ್ದಾನೆ. ಹೀಗಾಗಿ ಈತನ ಸಾಹಿತ್ಯ ಕೃತಿಗಳು ಈತನವೇ ಎಂದು ಬೆಳಕು ಕಂಡುದು ಈತ ಸತ್ತು ಎಷ್ಟೋ ವರ್ಷಗಳ ಅನಂತರ. ಅಲ್ಲಿಯ ವರೆಗೂ ಈತನ ಕವನಗಳನ್ನು ಹೆನ್ರಿವಾನ್ ಬರೆದವುಗಳಿರಬಹುದೆಂದೇ ಜನ ತಿಳಿದಿದ್ದರು. ಹೆನ್ರಿವಾನನ ಕಾವ್ಯಶೈಲಿಯ ಪ್ರಭಾವವೇನೋ ಈತನ ಮೇಲೆ ಗಾಢವಾಗಿ ಬಿದ್ದಿತ್ತು. ಆದರೆ ಈತ ಆಗ ರೂಪುಗೊಂಡ ಮೆಟಾಫಿಜಿಕಲ್ ಕಾವ್ಯಪಂಥಕ್ಕೆ ಸೇರಿದವನಲ್ಲ. ಸ್ವಂತ ಚಿಂತನ ಮತ್ತು ಸ್ವಾನುಭವಗಳಿಂದ ತನ್ನದೇ ಅದೊಂದು ತತ್ತ್ವ ಸಿದ್ಧಾಂತವನ್ನು ರೂಪಿಸಿಕೊಂಡಿದ್ದ.

1699ರಲ್ಲಿ ಎ ಸೀರಿಯಸ್ ಅಂಡ್ ಪ್ಯಾತಟಿಕಲ್ ಕಾಂಟೆಂಪ್ಲೇಷನ್ ಆಫ್ ದಿ ಮರ್ಸೀಸ್ ಆಫ್ ಗಾಡ್ ಎಂಬ ಒಂದು ಪುಸ್ತಕವನ್ನು ಈತ ಅನಾಮಿಕವಾಗಿ ಪ್ರಕಟಿಸಿದ. ಭಗವತ್ಕಾರುಣ್ಯವನ್ನು ಕೊಂಡಾಡುತ್ತ ಪ್ರಣಾಮಗಳನ್ನರ್ಪಿಸುವುದೇ ಈ ಕೃತಿಯ ವಿಷಯ. ಕಾವ್ಯದ ಲಯ, ಮಾಧುರ್ಯಗಳಿರುವ ಈ ಬರೆಹದ ಗದ್ಯ ಮನೋಹರವಾದುದು. 1717ರಲ್ಲಿ ಮೆಡಿಟೇಷನ್ಸ್ ಅಂಡ್ ಡಿವೋಷನ್ಸ್ ಎಂಬ ಇನ್ನೊಂದು ಪುಸ್ತಕ ಸಹ ಅನಾಮಿಕವಾಗಿ ಪ್ರಕಟವಾಯಿತು. ಅನಂತರ 1818ರಲ್ಲಿ ಬ್ರಿಟಿಷ್ ಮ್ಯೂಸಿಯಂನಲ್ಲಿ ದೊರೆತ ಪೊಯೆಮ್ಸ್ ಆಫ್ ಫೆಲಿಸಿಟಿ ಎಂಬ ಹಸ್ತಪ್ರತಿಯನ್ನು ಕೂಲಂಕಷವಾಗಿ ಅಧ್ಯಯನ ಮಾಡಿದ ಬಟ್ರ್ರ್ಯಾಮ್ ಡು ಬೆಲ್ ಎಂಬ ವಿದ್ವಾಂಸ ಇದನ್ನು ಪರಿಷ್ಕಾರವಾಗಿ ಸಂಪಾದಿಸಿ 1903ರಲ್ಲಿ ಪ್ರಕಟಿಸಿದ. ಅದರ ಪ್ರಸ್ತಾವನೆಯಲ್ಲಿ ಸೋಜಿಗದ ಸಂಗತಿಯೊಂದನ್ನೂ ಹೊರಗೆಡಹಿದ. ಈ ಕವನಗಳು ಅದುವರೆಗೆ ತಿಳಿದ ಹಾಗೆ ಹೆನ್ರಿವಾನನ ಕೃತಿಗಳಲ್ಲ. ಟ್ರಾಹನ್ ಇವುಗಳ ನಿಜವಾದ ಕರ್ತೃ ಎಂದು ಸಾಧಾರಣವಾಗಿ ತೋರಿಸಿಕೊಟ್ಟ. ಟ್ರಾಹನ್ 17ನೆಯ ಶತಕದ ಶ್ರೇಷ್ಠ ಕವಿಗಳಲ್ಲಿ ಒಬ್ಬ ಎಂದು ಪರಿಗಣಿತನಾದುದಲ್ಲದೆ ಅನುಭಾವ ಸಾಹಿತ್ಯದಲ್ಲಿ ವಡ್ರ್ಸ್‍ವರ್ತ್ ಮತ್ತು ಬ್ಲೇಕ್ ಕವಿಗಳ ಪಂಕ್ತಿಯಲ್ಲಿ ನಿಲ್ಲುವಂಥವನೆಂಬುದು ವಿದಿತವಾಯಿತು. ಇದಾದ ಅನಂತರ ಈತನ ಇತರ ಕೃತಿಗಳನ್ನೂ ಸಾಹಿತ್ಯ ಸಂಶೋಧಕರು ಪತ್ತೆಮಾಡಿ ಗುರುತಿಸಿದರು.
ಈತನ ಸೆಂಚುರೀಸ್ ಆಫ್ ಮೆಡಿಟೇಷನ್ಸ್ ಒಂದು ಉತ್ಕøಷ್ಟ ಕೃತಿ. ಸಣ್ಣ ಪುಟ್ಟ ತಾಂತ್ರಿಕ ದೋಷಗಳಿದ್ದರೂ ಇದರ ಮನಮೋಹಕವಾದ ಗದ್ಯಶೈಲಿ ಮಾತ್ರ ಅನ್ಯಾದೃಶವಾದುದು. ಈತನ ಕಾವ್ಯ ಸಹ ಇಷ್ಟು ಸೊಗಸಾಗಿಲ್ಲ. ಇದು ಗದ್ಯದಲ್ಲಿ ಬರೆದ ಚಿಂತನಾತ್ಮಕ ಶತಕಗಳ ಸಂಗ್ರಹ. ಮೂರನೆಯ ಶತಕದಲ್ಲಿ ಕವಿಯ ಜೀವನದ ಹಲವು ವಿಚಾರಗಳು ತಿಳಿಯುತ್ತವೆ. ನಾಲ್ಕನೆಯ ಶತಕದಲ್ಲಿ ಈತನದೇ ಆದ ಆನಂದ ಸಿದ್ಧಾಂತದ ವಿವರಗಳಿವೆ. ಜೀವನದ ಗುರಿ ನಿತ್ಯಾನಂದವೇ ಹೊರತು ಕ್ಷಣಿಕವಾದ ಪ್ರಾಪಂಚಿಕ ಸುಖವನ್ನು ಪಡೆಯುವುದಲ್ಲ. ಬಹುಸುಂದರವಾದ ಈ ಲೋಕ ದೇವರ ಮಕ್ಕಳಾದ ಎಲ್ಲ ಮಾನವರಿಗೂ ಸೇರಿದ ಸ್ವರ್ಗ. ಆದರೆ ಈ ಲೋಕದ ಸುಖವೇ ಸರ್ವಸ್ವವಲ್ಲ. ಇಹದ ಶ್ರೇಯಸ್ಸು ಪರದ ಶ್ರೇಯಸ್ಸು ಎರಡರ ಸಾಮರಸ್ಯವನ್ನೂ ಮಾನವ ಸಾಧಿಸಬೇಕು. ಆತ್ಮವೂ ಪರಮಾತ್ಮನ ಅಂಶವೇ. ಅದರಂತೆಯೆ ಅನಾದಿ, ಅನಂತ. ಇದು ಈತನ ಆನಂದತತ್ತ್ವ ಸಾರ. ಎಲ್ಲೆಲ್ಲಿಯೂ ಭಗವಂತನ ಚೈತನ್ಯವೇ ಬೆಳಗುತ್ತಿರುವ ಅನುಭವ ತನಗಾದುದನ್ನು ಹಲವು ವಚನಗಳಲ್ಲಿ ಈತ ವ್ಯಕ್ತಮಾಡಿದ್ದಾನೆ.

ಕವಿಗಳು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಟ್ರಿಕಿನಿಯಾಸಿಸ್

ಟ್ರಿಕಿನಿಯಾಸಿಸ್	ನೆಮಟೋಡ ವರ್ಗದ ಟ್ರೈಕಿರಾಯ್ಡಿಯ ಕುಟುಂಬಕ್ಕೆ ಸೇರಿದ ಟ್ರಿಕಿನೆಲ ಸ್ಪೈರಾಲಿಸ್ ಎಂಬ ಹುಳುವಿನಿಂದ ಉಂಟಾಗುವ ರೋಗಸ್ಥಿತಿ. 

ಹುಳು ಪ್ರಧಾನವಾಗಿ ಹಂದಿ, ಇಲಿಗಳ ಕರುಳಿನಲ್ಲಿನ ಪರೋಪಜೀವಿ ಜಂತು ಹುಳುವಿನ ಜಾತಿಗೆ ಸೇರಿದ್ದು. ಮರಿಹುಳುಗಳು ದುಗ್ಧ ರಸರಕ್ತಗಳ ಮೂಲಕ ಕ್ರಮೇಣ ಕ್ರಮಿಸುತ್ತ ತಂಗಿರುತ್ತವೆ. ಮಾಂಸಖಂಡಗಳನ್ನು ಸೇರುತ್ತವೆ. ಅಲ್ಲಿ ಗಂಟಾಗಿ ಮುದುರಿ ಒಂದು ಹೊರಕವಚವನ್ನು ಸೃಷ್ಟಿಸಿಕೊಂಡು ಸದವಕಾಶವನ್ನು ಕಾಯುತ್ತ ತಂಗಿರುತ್ತವೆ. ಇಂಥ ಹುಳುಗಳು ಇರುವ ಹಂದಿಮಾಂಸವನ್ನು ಸರಿಯಾಗಿ ಬೇಯಿಸದೆ ತಿಂದಲ್ಲಿ ಅವು ಮಾನವ ಕರುಳನ್ನು ಸೇರಿ ಅಲ್ಲಿ ಹೊಸ ಪರೋಪಲಂಬನವನ್ನು ಪ್ರಾರಂಭಿಸುತ್ತವೆ. ಪ್ರಾಯಾವಸ್ಥೆಗೆ ಬಂದ ಹುಳುಗಳ ಉದ್ದ 1.4ರಿಂದ 4 ಮಿಲಿಮೀಟರುಗಳು. ಹೆಣ್ಣು ಗಂಡುಗಳು ಪ್ರತ್ಯೇಕ. ಗಂಡಿನೊಡನೆ ಸಂಗಮದಿಂದ ಗರ್ಭಧರಿಸಿದ ಹೆಣ್ಣು ಹುಳು ಕರುಳಿನ ಭಿತ್ತಿಯೊಳಗೆ ಮರಿಹುಳುಗಳನ್ನು ಪ್ರಸವಿಸುತ್ತದೆ. ಮೇಲೆ ಹಂದಿಗಳಲ್ಲಿ ವಿವರಿಸಿರುವಂತೆಯೇ ಈ ಮರಿಹುಳುಗಳು ಮಾನವರಲ್ಲಿಯೂ ವಲಸೆಹೋಗಿ ಗುಂಡಿಗೆ, ಫುಷ್ಫಸ, ಐಚ್ಛಿಕ ಮಾಂಸಖಂಡಗಳು ಇತ್ಯಾದಿಗಳಲ್ಲಿ ನೆಲೆಸುತ್ತವೆ. ಕವಚಾವೃತವಾದ ಹುಳುಗಳು ಮಾನವರಲ್ಲಿ ಇಪ್ಪತ್ತೈದು ವರ್ಷಗಳ ಪರ್ಯಂತ ಜೀವಿಸಿರಬಲ್ಲವು.

ರೋಗ ಲಕ್ಷಣಗಳು 

ಅಲ್ಪಸಂಖ್ಯೆಯಲ್ಲಿದ್ದರೆ ಈ ಹುಳುಗಳು ಯಾವ ರೋಗ ಲಕ್ಷಣಗಳನ್ನೂ ಉಂಟುಮಾಡದೆ ಇರಬಹುದು. ಹೆಚ್ಚು ಸಂಖ್ಯೆ ಹುಳುಗಳಿರುವ ಅಪಕ್ವ ಮಾಂಸವನ್ನು ಸೇವಿಸಿದಾಗ 24 ಗಂಟೆಗಳಲ್ಲೆ ವಾಂತಿಭೇದಿ ಉಂಟಾಗಬಹುದು. 5-7 ದಿವಸಗಳಾದ ತರುವಾಯ ಮರಿಹುಳುಗಳ ವಲಸೆ ಪ್ರಾರಂಭವಾಗುವುದರಿಂದ ಆ ಕಾಲದಲ್ಲಿ ಗಂಧೆ, ಮುಖ ಊದಿಕೊಳ್ಳವುದು, ಜ್ವರ ಇತ್ಯಾದಿಗಳು ಸಾಮನ್ಯ. ಇನ್ನು 6-8 ದಿವಸಗಳಾಗುವಲ್ಲಿ ಮರಿಹುಳುಗಳು ಮಾಂಸಖಂಡ ಇತ್ಯಾದಿ ಸ್ಥಳಗಳಲ್ಲಿ ನೆಲೆನಿಲ್ಲುವುದರಿಂದ ಆಯಾ ಸ್ಥಳಕ್ಕೆ ಅನುಗುಣವಾದ ಲಕ್ಷಣಗಳು ಕಂಡುಬರಬಹುದು. ಮೈಕೈನೋವು ಸ್ನಾಯುನೋವುಗಳು ಸಾಧಾರಣ. ನಾಲಿಗೆ, ಗಂಟಲು ವಪೆಗಳಲ್ಲಿ ಹುಳುಗಳು ಸೇರಿದರೆ ಉಸಿರಾಟ, ಮಾತಾಡುವಿಕೆ, ನುಂಗುವಿಕೆಗಳು ಕಷ್ಟವಾಗುತ್ತವೆ. ಫುಪ್ಫುಸಗಳ ಆಕ್ರಮಣದಿಂದ ಕೆಮ್ಮು ರಕ್ತ ಕಫಗಳುಂಟಾಗುತ್ತವೆ. ಅಪರೂಪವಾಗಿ ಎದೆನೋವು, ಇನ್ನೂ ಅಪರೂಪವಾಗಿ ಮೂರ್ಛಾವಸ್ಥೆ ಮರಣ ಸಂಭವಿಸಬಹುದು.

ರೋಗಪತ್ತೆ ಮತ್ತು ಔಷಧೋಪಚಾರ 

ಮಾಂಸಖಂಡಗಳ ಜೀವುಂಡಿಗೆ ಪರೀಕ್ಷೆಯಿಂದ ಹುಳುಗಳ ಇರುವಿಕೆಯನ್ನು ಪತ್ತೆಮಾಡಬಹುದು. ರೋಗ ಬಹುಕಾಲಿಕವಾಗಿದ್ದರೆ ಮಾಂಸಖಂಡಗಳ ಎಕ್ಸ್‍ಕಿರಣ ಪರೀಕ್ಷೆಯಿಂದಲೂ ಹುಳುಗಳಿರುವುದು ಗೋಚರವಾಗುತ್ತದೆ.

ಕರುಳಿನಿಂದ ಹುಳುಗಳ ನಿರ್ಮೂಲನಕ್ಕೆ ವರ್ಮಿಜೈಮ್ ಮುಂತಾದ ಅನೇಕ ಔಷಧಗಳನ್ನು ಉಪಯೋಗಿಸಲಾಗಿದೆ. ಅಷ್ಟು ಪ್ರಯೋಜನ ಕಂಡುಬಂದಿಲ್ಲ. ಥೈಯೋಬೆಂಡeóÉೂೀಲನ್ನು ವ್ಯಕ್ತಿಯ ತೂಕಕ್ಕೆ ಅನುಗುಣವಾಗಿ ಪ್ರತಿ ಕಿಲೋಗ್ರಾಮಿಗೆ 50 ಮಿಲಿಗ್ರಾಮಿನಷ್ಟು ಎರಡು ದಿನ ಕೊಟ್ಟರೆ ಗುಣವಾಗಬಹುದು. ರೋಗ ಹರಡುವುದು ಹುಳುಗಳಿರುವ ಮಾಂಸವನ್ನು ತಿನ್ನುವುದರಿಂದಲೇ ಎಂಬುದನ್ನು ಗಮನಿಸಬೇಕು. ಬಹುಶಃ ಹುಳುಗಳಿರುವ ಇಲಿಗಳನ್ನು ಹಂದಿ ತಿಂದು ರೋಗ ಗ್ರಸ್ತವಾಗುತ್ತದೆ. ಅಂಥ ಹಂದಿಯ ಮಾಂಸವನ್ನು ಸರಿಯಾಗಿ ಪಾಕಮಾಡದೆ ತಿಂದ ಮನುಷ್ಯ ರೋಗ ಪಡೆಯುತ್ತಾನೆ.  ಆದರೆ ಇವನಿಂದ ಪುನಃ ಇನ್ನೊಬ್ಬ ಮನುಷ್ಯ ರೋಗ ಪಡೆಯುತ್ತಾನೆ. ಆದರೆ ಇವನಿಂದ ಪುನಃ ಇನ್ನೊಬ್ಬ ಮನುಷ್ಯನಿಗಾಗಲಿ, ಹಂದಿ ಇಲಿಗಳಿಗಾಗಲಿ ರೋಗ ಹರಡುವ ಸಂಭವ ಇಲ್ಲವೆಂಬ ಅಂಶವನ್ನು ಗ್ರಹಿಸಬಹುದು.

ರೋಗಗಳು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಅಲೆಕ್ ಡಗ್ಲಸ್ ಹ್ಯೂಮ್

ಅಲೆಕ್ ಡಗ್ಲಸ್ ಹ್ಯೂಮ್ ( ಅಲೆಕ್ಸಾಂಡರ್ ಫ್ರೆಡರಿಕ್ ಡಗ್ಲಸ್ - ಹ್ಯೂಮ್)  ಬ್ರಿಟಿಷ್ ರಾಜಕಾರಣಿ, ಪ್ರಧಾನಿ (1963-1964).

ಬದುಕು 
1903ರ ಜುಲೈ 2ರಂದು ಜನಿಸಿದರು. ಈಟನ್ ಮತ್ತು ಆಕ್ಸ್‍ಫರ್ಡ್ ಕ್ರೈಸ್ಟ್ ಚರ್ಚ್ ಕಾಲೇಜಿನಲ್ಲಿ ವಿದ್ಯಾಭ್ಯಾಸ ಮುಗಿಸಿ, 1929ರಲ್ಲಿ ರಾಜಕೀಯ ರಂಗವನ್ನು ಪ್ರವೇಶಿಸಿದರು. 1931-1945ರಲ್ಲಿ ಸೌತ್ ಲನಾರ್ಕ್ ಕ್ಷೇತ್ರದಿಂದಲೂ 1950-1951ರಲ್ಲಿ ಲನಾರ್ಕ್ ಕ್ಷೇತ್ರದಿಂದಲೂ ಕಾಮನ್ಸ್ ಸಭೆಯ ಸದಸ್ಯರಾಗಿದ್ದರು. 1937-39ರಲ್ಲಿ ಬ್ರಿಟಿಷ್ ಪ್ರಧಾನಿ ನೆವಿಲ್ ಚೇಂಬರ್‍ಲಿನರ ಸಂಸದೀಯ ವ್ಯವಹಾರಗಳ ಆಪ್ತ ಕಾರ್ಯದರ್ಶಿ. 1945ರಲ್ಲಿ ಚರ್ಚಿಲರ ತಾತ್ಕಾಲಿಕ ಸರ್ಕಾರದಲ್ಲಿ ವಿದೇಶಾಂಗ ಖಾತೆಯ ಉಪಕಾರ್ಯದರ್ಶಿ, 1951-55ರಲ್ಲಿ ಸ್ಕಾಟ್ಲೆಂಡ್ ವ್ಯವಹಾರಗಳ ರಾಜ್ಯಮಂತ್ರಿ, 1955-60ರಲ್ಲಿ ಕಾಮನ್ ವೆಲ್ತ್ ವ್ಯವಹಾರಗಳ ಕಾರ್ಯದರ್ಶಿ ಮತ್ತು 1959-60ರಲ್ಲಿ ಲಾರ್ಡ್ ಸಭೆಯ ನಾಯಕರಾಗಿದ್ದ ಡಗ್ಲಸ್-ಹ್ಯೂಮರು 1960-63ರಲ್ಲಿ ವಿದೇಶಾಂಗ ಕಾರ್ಯದರ್ಶಿಯಾಗಿ, ಮಾಸ್ಕೋದಲ್ಲಿ 1963ರಲ್ಲಿ ನಡೆದ ಪರಮಾಣು ಪ್ರಯೋಗ ಪರೀಕ್ಷೆಗಳನ್ನು ನಿಷೇಧಿಸುವ ಕೌಲಿಗೆ ಬ್ರಿಟನ್ನಿನ ಪರವಾಗಿ ಸಹಿ ಹಾಕಿದರು. 1963ರಲ್ಲಿ ಕನ್ಸರ್ವೆಟಿವ್ ಪಕ್ಷದಲ್ಲಿ ಬಿಕ್ಕಟ್ಟು ತಲೆದೋರಿ, ಹೆರಲ್ಡ್ ಮ್ಯಾಕ್‍ಮಿಲನ್ ಪ್ರಧಾನಿ ಪದವಿ ತ್ಯಜಿಸಿದಾಗ ಡಗ್ಲಸ್-ಹ್ಯೂಮನರನ್ನು ಪ್ರಧಾನಿಯಾಗಿ ನೇಮಿಸುವಂತೆ ಇಂಗ್ಲೆಂಡಿನ ರಾಣಿಗೆ ಅವರು ಸಲಹೆ ಮಾಡಿದರು. ಪ್ರಧಾನಿ ಕಾಮನ್ಸ್ ಸಭೆಯ ಸದಸ್ಯನಾಗಿರಬೇಕೆಂಬ ಸಂಪ್ರದಾಯ ವಿಧಿಯನ್ನು ಪಾಲಿಸಲು ಡಗ್ಲಸ್-ಹ್ಯೂಮ್ 1963ರ ಪಿಯರೇಜ್ ಅಧಿನಿಯಮದ ಪ್ರಕಾರ ತಮ್ಮ ಅರ್ಲ್ ಪದವಿಯನ್ನು ತ್ಯಜಿಸಿ ಹೌಸ್ ಆಫ್ ಕಾಮನ್ಸ್ ಸಭೆಗೆ ಚುನಾಯಿತರಾಗಿ 1964ರ ಅಕ್ಟೋಬರ್ ವರೆಗೆ ಬ್ರಿಟನ್ನಿನ ಪ್ರಧಾನ ಮಂತ್ರಿಯಾಗಿದ್ದರು. 1962ರಲ್ಲಿ ನೈಟ್ ಪದವಿ ಪಡೆದ ಅವರು ಸರ್ ಅಲೆಕ್ ಡಗ್ಲಸ್-ಹ್ಯೂಮ್ ಎನಿಸಿಕೊಂಡರು. ಡಗ್ಲಸ್-ಹ್ಯೂಮರ ಅಧಿಕಾರಾವಧಿಯಲ್ಲಿ ಬ್ರಿಟನ್ನು ಆರ್ಥಿಕ ಮುಗ್ಗಟ್ಟನ್ನು ಎದುರಿಸಬೇಕಾಯಿತು. 1964ರ ಜುಲೈನಲ್ಲಿ ನಡೆದ ಕಾಮನ್‍ವೆಲ್ತ್ ಪ್ರಧಾನಿಗಳ ಸಮ್ಮೇಳನದ ಅಧ್ಯಕ್ಷತೆ ವಹಿಸಿ ವರ್ಣಭೇದ ನೀತಿಯ ಬಗ್ಗೆ ಇವರು ರಾಜಿ ಸಾಧಿಸಿದರು. 1964ರ ಚುನಾವಣೆಯಲ್ಲಿ ಲೇಬರ್ ಪಕ್ಷ ಅಲ್ಪ ಬಹುಮತದಿಂದ ಜನ ಗಳಿಸಿದಾಗ ಡಗ್ಲಸ್ ಹ್ಯೂಮ್ ಪ್ರಧಾನಿ ಪದವಿಗೆ ರಾಜೀನಾಮೆಯಿತ್ತರು. 1964ರಲ್ಲಿ ಇವರು ಕನ್ಸರ್ವೆಟಿವ್ ಪಕ್ಷದ ನಾಯಕತ್ವದನ್ನೂ ತ್ಯಜಿಸಿದರು. 

ಅವರು ೧೯೯೫ರಲ್ಲಿ ನಿಧನರಾದರು.

ರಾಜಕಾರಣಿಗಳು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಏಮೀಲ್ ಡರ್ಕ್‍ಹೈಮ್

ಏಮೀಲ್ ಡರ್ಕ್‍ಹೈಮ್  - ಮೊತ್ತಮೊದಲ ಫ್ರೆಂಚ್ ಸಮಾಜಶಾಸ್ತ್ರಜ್ಞ. ಆ ಶಾಸ್ತ್ರದ ಸಂಸ್ಥಾಪಕರಲ್ಲಿ ಒಬ್ಬ. ಸಾಮಾಜಿಕ ಸಿದ್ಧಾಂತಾಧ್ಯಯನಕ್ಕೆ ಹೊಸ ತಿರುವು ಕೊಟ್ಟ ಇಬ್ಬರಲ್ಲಿ ಒಬ್ಬ. (ಮತ್ತೊಬ್ಬ ಮಾಕ್ಸ್ ವೇಬರ್).

ಬದುಕು 
ಡರ್ಕ್‍ಹೈಮ್ ಇಫಿನಲ್ ಎಂಬ ನಗರದಲ್ಲಿ ರ್ಯಾಬೈ ಕುಟುಂಬವೊಂದರಲ್ಲಿ ಜನಿಸಿದ. ಜಾತ್ಯಾತೀತ ಶಾಲೆಯೊಂದರಲ್ಲಿ ವಿದ್ಯೆ ಕಲಿಯುವುದರ ಜೊತೆಗೆ ಹೀಬ್ರ್ಯೂ ಬೈಬಲ್ಲಿನ ಹಳೆಯ ಒಡಂಬಡಿಕೆ ಮತ್ತು ಯೊಹೂದ್ಯರ ಧರ್ಮಶಾಸ್ತ್ರ ತಾಲ್ಮೂದ್‍ಗಳನ್ನು ಅಧ್ಯಯನಮಾಡಿದ. 1879ರಲ್ಲಿ ಫ್ರಾನ್ಸಿನ ಬುದ್ಧಿಜೀವಿಗಳಲ್ಲಿ ಗಣ್ಯರನ್ನು ತರಪೇತು ಮಾಡುವ ಇಕೋಲ್ ನಾರ್ಮೆಲ್ ಸೂಪರಿಯಂ ಕಾಲೇಜನ್ನು ಸೇರಿ ಪದವೀಧರನಾದ. ಇಲ್ಲಿ ಇದ್ದಾಗಲೇ ಅಂದಿನ ಸುಪ್ರಸಿದ್ಧ ಇತಿಹಾಸಕಾರನಾದ ಪ್ಯೂಸ್ಟೇ ಡೀ ಕಾಲಂಗೇ ಮತ್ತು ಸುಪ್ರಸಿದ್ಧ ತತ್ತ್ವಶಾಸ್ತ್ರಜ್ಞನಾದ ಏಮೀಲ್ ಬೋಟ್ರೊ ಎಂಬುವರ ವಿಚಾರಧಾರೆ ಮತ್ತು ಬರೆವಣಿಗೆಗೆ ಮಾರು ಹೋಗಿ ಅವರ ಆರಾಧಕನಾದ ಬಾರ್ಡೊ ವಿಶ್ವವಿದ್ಯಾಲಯದಲ್ಲಿ ಮೊಟ್ಟಮೊದಲ ಸಮಾಜಶಾಸ್ತ್ರ ಪ್ರಾಧ್ಯಾಪಕನಾದ.

ಬರಹ 
1893ರಲ್ಲಿ ಫ್ರೆಂಚ್ ಪಂಡಿತ ಪದವಿಗಾಗಿ ತನ್ನ ಮಹಾಪ್ರಬಂಧವಾದ ದಿ ಡಿವಿಷನ್ ಆಫ್ ಲೇಬರ್ ಮತ್ತು ಲ್ಯಾಟಿನ್ ಮಹಾ ಪ್ರಬಂಧವಾದ ಮಾಂಟೆಸ್ಕ್ಯೂ ಸಿದ್ಧಪಡಿಸಿದ. 1912ರಲ್ಲಿ ತನ್ನ ಕೊನೆಯದಾದ ದಿ ಎಲಿಮೆಂಟರಿ ಫಾರಮ್ಸ್ ಆಫ್ ರಿಲಿಜಿಯಸ್ ಲೈಫ್ ಗ್ರಂಥವನ್ನು ಪ್ರಕಟಿಸಿದ.

ಡರ್ಕ್‍ಹೈಮನ ಮುಖ್ಯ ಸೈದ್ಧಾಂತಿಕ ನಿರೂಪಣೆ ಹೀಗಿದೆ: ಸಮಾಜ ಇತರ ಶಾಸ್ತ್ರಭಾಗಗಳಿಂದ ಬೇರೆಯಾಗಿದ್ದು ತನ್ನ ಸದಸ್ಯರ ಮೇಲೆ ನಿರ್ಬಂಧಿತ ಪ್ರಭಾವ ಬೀರುವಂಥದಾಗಿದೆ. ಈ ನಿರ್ಬಂಧ ಸಾಮಾಜಿಕ ಕಾನೂನುಗಳು ಮತ್ತು ಸಾಮೂಹಿಕ ನೈತಿಕ ನಿಯಮಗಳು ಹಾಗೂ ಮೌಲ್ಯಗಳಿಂದ ಬಂದುದಾಗಿದೆ. ಇಂಥ ಕಟ್ಟುಪಾಡುಗಳು ಬಿಗಿಯಾಗಿದ್ದಾಗ ವ್ಯಕ್ತಿ ತನ್ನ ಸ್ವಂತ ಆಚಾರ ವಿಚಾರಗಳನ್ನು ತಡೆಹಿಡಿದು ಸಾಮಾಜಿಕ ನಿಯಮಗಳಿಗನುಸಾರ ನಡೆಯುತ್ತಾನಾಗಿ ಇಡೀ ಸಮಾಜದ ಸ್ಥಿರತೆ ಉಳಿದುಬರುತ್ತದೆ. ಆದರೆ ಹಲವೊಮ್ಮೆ ಸಾಮಾಜಿಕ ಕಟ್ಟುಪಾಡುಗಳು ಮುರಿದುಬಿದ್ದಾಗ ಮಾನವ ಪ್ರವೃತ್ತಿಯ ಮೇಲಿನ ಸಾಮಾಜಿಕ ನಿಯಂತ್ರಣ ಪರಿಣಾಮಕಾರಿಯಾಗದೆ ಆತ ತನ್ನದೇ ಆದ ತಂತ್ರಗಳನ್ನು ಬಳಸಲು ಪ್ರಾರಂಭಿಸುತ್ತಾನೆ. ಈ ಸ್ಥಿತಿಯನ್ನೇ ಅಪ್ರತಿಮಾನತೆ (ಆ್ಯನಮೀ)ಎನ್ನತ್ತಾರೆ. ಸಾಮಾಜಿಕ ಸ್ಥಿರತೆ ಎರಡು ರೀತಿಯದು. ಒಂದು ಆಂಗಿಕ ಸ್ಥಿರತೆ, ಎರಡನೆಯದು ಯಾಂತ್ರಿಕ ಸ್ಥಿರತೆ. ಈ ಎರಡೂ ವಿಶ್ಲೇಷಣಾತ್ಮಕವಾಗಿದ್ದು ಶ್ರಮವಿಭಜನೆಯಲ್ಲಿ ರಚನಾತ್ಮಕ ಪ್ರಭೇದವುಳ್ಳವಾಗಿವೆ. ಡರ್ಕ್‍ಹೈಮನ ಎಲ್ಲ ಸಾಮಾಜಿಕ ವಿಶ್ಲೇಷಣೆಗಳಲ್ಲಿಯೂ ಈ ಎರಡೂ ಅಂಶಗಳನ್ನು ಗುರುತಿಸಬಹುದು.

ಡರ್ಕ್‍ಹೈಮ್ ತನ್ನ ಏಕವಿಷಯಪ್ರಬಂಧವಾದ ಸೂಯಿಸೈಡ್ ಎಂಬುದರಲ್ಲಿ ಆತ್ಮಹತ್ಯೆಯ ವಿವಿಧ ಪ್ರಕಾರಗಳನ್ನು ಚರ್ಚಿಸಿದ್ದಾನೆ. ಇವನಂತೆ, ಮುಖ್ಯ ಪ್ರಕಾರಗಳೆಂದರೆ-ಸ್ವಾರ್ಥಪರ, ಅಪ್ರತಿಮಾನ ಪರಾರ್ಥಪರ ಮತ್ತು ಕರ್ಮಪರ. ತನ್ನ ಪ್ರಬಂಧದಲ್ಲಿ ಪರಾರ್ಥಪರ ಆತ್ಮಹತ್ಯೆಗಳ ಬಗೆಗೆ ವಿವರವಾಗಿ ಚರ್ಚಿಸಿದ್ದಾನೆ.

ತನ್ನ ಮತ್ತೊಂದು ಮುಖ್ಯ ಗ್ರಂಥ ಧಾರ್ಮಿಕ ಜೀವನದ ಪ್ರಾಥಮಿಕ ರೀತಿಗಳನ್ನು ಕುರಿತ ಗ್ರಂಥದಲ್ಲಿ ಧಾರ್ಮಿಕ ನಡೆವಳಿಕೆಗಳ ಮೂಲಗಳ ಬಗೆಗೆ ಚರ್ಚಿಸಿದ್ದಾನಲ್ಲದೆ ಗ್ರಂಥದ ಬಹುಭಾಗವನ್ನು ಆಸ್ಟ್ರೇಲಿಯದ ಆದಿಮಾನವ ಸಮೂಹದಲ್ಲಿನ ಧಾರ್ಮಿಕ ನಂಬಿಕೆ, ಪಂಥಗಳ ವಿಶ್ಲೇಷಣಾತ್ಮಕ ಅಧ್ಯಯನಕ್ಕೆ ಮೀಸಲಿರಿಸಿದ್ದಾನೆ.
ಸಮಾಜ ವಿಜ್ಞಾನಗಳಲ್ಲಿ ಕ್ರಮ ವಿಧಾನಗಳ ಬಳಕೆಯ ಅಧ್ಯಯನ ಮಾಡಿ ಡರ್ಕ್‍ಹೈಮ್ ಸಮಾಜಿಕ ವಿಧಾನದಲ್ಲಿನ ನಿಯಮಗಳನ್ನು ಕುರಿತು ಬರೆದಿರುವ ಗ್ರಂಥದಲ್ಲಿ ಆಚಾರಾರ್ಥಕ ವಿಶ್ಲೇಷಣ (ಫಂಕ್ಷನಲ್ ಅನ್ಯಾಲಿಸಿಸ್) ಕ್ರಮದ ಪ್ರಾಮುಖ್ಯವನ್ನು ಚರ್ಚಿಸಿದ್ದಾನೆ.

ಸಮಾಜಶಾಸ್ತ್ರ
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಜಾನ್ ಜಾರ್ಜ್ ಲ್ಯಾಮ್ಟನ್ ಡಹರ್ಯ್‌ಮ್

ಜಾನ್ ಜಾರ್ಜ್  ಲ್ಯಾಮ್ಟನ್ ಡಹರ್ಯ್‌ಮ್  (1792-1840). ಇಂಗ್ಲಿಷ್ ರಾಜಕಾರಣಿ; ಡಹ್ರ್ಯಮ್‍ನ ಅರ್ಲ್.

ಬದುಕು 
1792ರ ಏಪ್ರಿಲ್ 12ರಂದು ಲಂಡನಿನಲ್ಲಿ ಜನಿಸಿದ. ಡಹ್ರ್ಯಮಿನ ಲ್ಯಾಮ್ಟನ್ ದುರ್ಗದ ವಿಲಿಯಮ್ ಹೆನ್ರಿ ಲ್ಯಾಮ್ಟನನ ಹಿರಿಯ ಮಗ. ಅವನಿಗೆ ಐದು ವರ್ಷ ತುಂಬುವದರೊಳಗಾಗಿ ತಂದೆಯ ಭಾರಿ ಸ್ವತ್ತಿಗೆ ಉತ್ತರಾಧಿಕಾರಿಯಾದ. 1805ರಲ್ಲಿ ಈಟನ್‍ಗೆ ಪ್ರಯಾಣಮಾಡಿ 1809ರಲ್ಲಿ ಸೈನಿಕನಾಗಿ ಹತ್ತನೆಯ ಡ್ರಾಗೂನ್ಸ್ ದಳದಲ್ಲಿ ಕಮಿಶನ್ಡ್ ಅಧಿಕಾರಿಯಾದ. ಪ್ರಾಪ್ತವಯಸ್ಸಿಗೆ ಬರುವ ಮುನ್ನವೇ ಲಾರ್ಡನೊಬ್ಬನ ಜಾರಜ ಪುತ್ರಿಯೊಂದಿಗೆ ಓಡಿಹೋಗಿ ಆಕೆಯನ್ನು ಮದುವೆಯಾದ (1812). ಮೂರು ವರ್ಷಗಳ ಅನಂತರ ಆಕೆ ಮೃತಳಾದಳು. ಮರುವರ್ಷ ಇನ್ನೊಬ್ಬ ಲಾರ್ಡನ ಪುತ್ರಿಯನ್ನು ವಿವಾಹವಾದ.

1813ರಲ್ಲಿ ಡಹ್ರ್ಯಮ್ ಕ್ಷೇತ್ರದಿಂದ ಕಾಮನ್ಸ್ ಸಭೆಗೆ ಹ್ವಿಗ್ ಪರವಾಗಿ ಚುನಾಯಿತನಾದ. ಡಹ್ರ್ಯಮ್ ಪಾರ್ಲಿಮೆಂಟಿನಲ್ಲಿ ಮೊದಲನೆಯ ಪ್ರಮುಖ ಭಾಷಣ ಮಾಡಿದ್ದು 1821ರಲ್ಲಿ. ಪಾರ್ಲಿಮೆಂಟ್ ಸುಧಾರಣೆಗಳನ್ನು ಕುರಿತು ಮಾಡಿದ ಭಾಷಣ ಅದು. 1830ರಲ್ಲಿ ಇವನಿಗೆ ಗ್ರೇಯ ಸಂಪುಟದಲ್ಲಿ ಲಾರ್ಡ್ ಪ್ರಿವಿ ಸೀಲ್ ಸ್ಥಾನ ಲಭ್ಯವಾಯಿತು. ಪಾರ್ಲಿಮೆಂಟಿನ ಸುಧಾರಣೆಗೆ ವಿಧೇಯಕವೊಂದನ್ನು ಈತ ರಚಿಸಿದ. ಅದು ಹಲವು ತೊಡಕುಗಳ ಅನಂತರ ಅನುಮೋದನೆ ಪಡೆಯಿತು.
1832ರಲ್ಲಿ ಕ್ಲಿಷ್ಟಕರವಾದ ರಾಜನೈತಿಕ ಸಂಧಾನಕ್ಕಾಗಿ ಇವನನ್ನು ರಷ್ಯಕ್ಕೆ ಕಳಿಸಲಾಯಿತು. ಸರ್ಕಾರದ ಐರಿಷ್ ನೀತಿಯ ಬಗ್ಗೆ ಭಿನ್ನಾಭಿಪ್ರಯದಿಂದಾಗಿ ಮರುವರ್ಷ ಇವನು ಅಧಿಕಾರಕ್ಕೆ ರಾಜೀನಾಮೆ ನೀಡಿದ. ಪ್ರಗತಿ ದೃಷ್ಟಿಯ ಬಿಚ್ಚು ಮಾತಿನ ಡಹ್ರ್ಯಮನಿಗೆ ಮೆಲ್‍ಬರ್ನನ ಸಂಪುಟದಲ್ಲಿ ಸ್ಥಾನದ ದೊರಕಲಿಲ್ಲವಾದರೂ ಅವನು ಜನಪ್ರಿಯನಾಗಿದ್ದ. ಡಹ್ರ್ಯಮ್ 1838ರಲ್ಲಿ ಕೆನಡದ ಗವರ್ನರ್ ಜನರಲ್ ಮತ್ತು ಹೈ ಕಮಿಷನರ್ ಆಗಿ ನೇಮಕಗೊಂಡ. ಆದರೆ ಇವನ ನೀತಿ ಬ್ರಿಟಿಷ್ ಸರ್ಕಾರಕ್ಕೆ ಹಿಡಿಸಲಿಲ್ಲ. ಕೆನಡದಲ್ಲಿ ದಂಗೆ ಎದ್ದಿದ್ದವರಿಗೆ ಕ್ಷಮಾದಾನ ನೀಡುವುದಕ್ಕೆ ಬ್ರಿಟನ್ ಒಪ್ಪಲಿಲ್ಲ. ಇವನು ರಾಜೀನಾಮೆ ನೀಡಿದ. ಆಗ ಇವನು ಬ್ರಿಟಿಷ್ ಉತ್ತರ ಅಮೆರಿಕದ ವಿದ್ಯಮಾನಗಳ ಬಗ್ಗೆ ನೀಡಿದ ವರದಿ ಡಹ್ರ್ಯಮ್ ವರದಿಯೆಂದು ಪ್ರಸಿದ್ಧವಾಗಿದೆ. ಬ್ರಿಟಿಷ್ ವಸಾಹತು ನೀತಿಯ ಮೇಲೆ ಪ್ರಭಾವ ಬೀರಿದ ಒಂದು ಪ್ರಸಿದ್ಧ ಪತ್ರ ಅದು. ಅನಂತರ ಇವನು ವೇಕ್‍ಫೀಲ್ಡಿನ ನ್ಯೂ ಜೀಲಂಡ್ ಕಂಪನಿಯ ಗವರ್ನರ್ ಆಗಿದ್ದ. ಡಹ್ರ್ಯಮ್ 1840ರ ಜುಲೈ 28ರಂದು ತೀರಿಕೊಂಡ. 1833ರಲ್ಲಿ ಇವನು ಡಹ್ರ್ಯಮ್‍ನ ಅರ್ಲ್ ಮತ್ತು ವಿಸ್ಕೌಂಟ್ ಲ್ಯಾಮ್ಟನ್ ಅಂತಸ್ತು ಪಡೆದಿದ್ದ.

ರಾಜಕಾರಣಿಗಳು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ವ್ಯೋನಿಕ್ ಹಸ್ತಪ್ರತಿ

ವ್ಯೋನಿಕ್ ಹಸ್ತಪ್ರತಿ, ಇದೊಂದು ೨೪೦  ಪುಟಗಳ ಪುಸ್ತಕವಾಗಿದೆ. ಈ ಪುಸ್ತಕದ ವಿಶೇಷತೆ ಆಂದರೆ  ಇದನ್ನು ಇಲ್ಲಿಯವರೆಗೆ ಯಾರೂ ಓದಿ ಅರ್ಥ ಮಾಡಿಕೊಳ್ಳಲು ಸಾಧ್ಯವಾಗಲಿಲ್ಲ.

ಇತಿಹಾಸ 
ವ್ಯೋನಿಕ್  ಹಸ್ತಪ್ರತಿಯು  ಇತಿಹಾಸಕಾರರ ಪ್ರಕಾರ ೬೦೦ ವರ್ಷಗಳಷ್ಟು ಹಳೆಯದು. ಈ ನಿಗೂಡ ಪುಸ್ತಕವನ್ನು ೧೪೦೪ರಿಂದ ೧೪೩೮ ರ ನಡುವೆ, ಅಂದರೆ ೧೫ ನೇ ಶತಮಾನದಲ್ಲಿ ಬರೆಯಲಾಗಿದೆ ಎಂದು ಕಾರ್ಬನ್‌ ಡೇಟಿಂಗ್ ಮೂಲಕ ಕಂಡುಹಿಡಿಯಲಾಗಿದೆ. ಈ ಪುಸ್ತಕವನ್ನು ಕೈಯಿಂದ ಬರೆಯಲಾಗಿದೆ, ಆದರೆ ಏನು ಬರೆಯಲಾಗಿದೆ ಮತ್ತು ಯಾವ ಭಾಷೆಯಲ್ಲಿ ಬರೆಯಲಾಗಿದೆ ಎಂದು ಯಾರಿಗೂ ಅರ್ಥವಾಗಿಲ್ಲ.
ಈ ನಿಗೂಡ ಪುಸ್ತಕವನ್ನು ೧೯೧೨ ರಲ್ಲಿ ವಿಲ್ಫ್ರೈಡ್ ವ್ಯೋನಿಕ್  ಎಂಬ ಇಟಾಲಿಯನ್‌ ಪುಸ್ತಕ ವ್ಯಾಪಾರಿ  ಎಲ್ಲಿಂದಲೋ ಖರೀದಿಸಿದರು. ಆದ್ದರಿಂದ ಈ ಪುಸ್ತಕಕ್ಕೆ ' ವ್ಯೋನಿಕ್ ಹಸ್ತಪ್ರತಿ' ಎಂದು ಕರೆಯಲಾಗಿದೆ. ಪ್ರಥಮ ಮಹಾಯುದ್ಧ ಹಾಗೂ ದ್ವಿತೀಯ ಮಹಾಯುದ್ದದ ಸಂದರ್ಭದಲ್ಲೂ ಇದರ ನಿಗೂಢತೆಯನ್ನು ಒಡೆಯಲು ಆ ಕಾಲದ ತಜ್ಞರು ಸಾಕಷ್ಟು ಪ್ರಯತ್ನಗಳನ್ನು ಪಟ್ಟಿದ್ದರೂ, ಅರ್ಥೈಸುವಲ್ಲಿ ವಿಫಲರಾದರು.  ಈ ಪುಸ್ತಕವು  ೧೯೬೯ರಿಂದ ಅಮೇರಿಕದ ಯೇಲ್‌ ಯುನಿವರ್ಸಿಟಿಯ ಬೀನೆಕ್‌ ಹಸ್ತಪ್ರತಿಗಳ ಗ್ರಂಥಾಲಯದಲ್ಲಿದೆ.

ವೈಶಿಷ್ಟ್ಯ 
ಗುಪ್ತಲಿಪಿ ಶಾಸ್ತ್ರಜ್ಞರು  ಹಾಗೂ ಗುಪ್ತ ಲಿಪಿ ಶಾಸ್ತ್ರದ ವಿದ್ಯಾರ್ಥಿಗಳಿಗೆ ಇಂದಿಗೂ ಇದು ಅಧ್ಯಯನದ ವಿಷಯವಾಗಿದೆ.ಇಂಥಹ ನಿಗೂಢ ಪುಸ್ತಕದಲ್ಲಿ ಸಾಕಷ್ಟು ಪುಟಗಳಿದ್ದವು, ಆದರೆ ಕಾಲಾನಂತರದಲ್ಲಿ ಅದರ ಹಲವು ಪುಟಗಳು ಹಾಳಾದವು. ಪ್ರಸ್ತುತ ಅದರಲ್ಲಿ ೨೪೦ ಪುಟಗಳು ಮಾತ್ರ ಉಳಿದಿವೆ.ಇದರಲ್ಲಿ ಮನುಷ್ಯರಿಂದ ಹಿಡಿದು ಸಸ್ಯಗಳವರೆಗೆ ಅನೇಕ ಚಿತ್ರಗಳನ್ನು ಬಿಡಿಸಲಾಗಿದೆ,ಇಲ್ಲಿ ಬಿಡಿಸಲಾದ ಗಿಡ ಮರಗಳ ಚಿತ್ರಗಳಲ್ಲಿ ಕೆಲವು ಈ ಭೂಮಿ ಮೇಲಿರುವ ಯಾವುದೇ ಗಿಡ ಮರಗಳನ್ನು ಸ್ವಲ್ಪ ಕೂಡ ಹೋಲುವುದಿಲ್ಲ.ಈ ಪುಸ್ತಕದ ಬಗ್ಗೆ ನಿರ್ದಿಷ್ಟವಾಗಿ ಏನೂ ತಿಳಿದಿಲ್ಲ, ಆದರೆ ಪುಸ್ತಕದಲ್ಲಿ ಬರೆದ ಕೆಲವು ಪದಗಳು ಲ್ಯಾಟಿನ್ ಮತ್ತು ಜರ್ಮನ್ ಭಾಷೆಗಳಲ್ಲಿವೆ ಎಂದು ತಿಳಿದುಬಂದಿದೆ. ಈ ಪುಸ್ತಕವನ್ನು ಅದರ ರಹಸ್ಯವನ್ನು ಮರೆಮಾಚುವ ರೀತಿಯಲ್ಲಿ ಬರೆಯಲಾಗಿದೆ ಎಂದು ಹಲವರು ನಂಬುತ್ತಾರೆ.
ವ್ಯೋನಿಕ್ ಹಸ್ತಪ್ರತಿಯನ್ನು ೬ ವಿಭಿನ್ನ ಭಾಗಗಳಾಗಿ ವಿಂಗಡಿಸಲಾಗಿದೆ ಮತ್ತು ಪ್ರತಿ ಭಾಗವು ಒಂದು ವಿಷಯವನ್ನು ವಿವರಿಸುತ್ತದೆ. ಪ್ರತಿಯೊಂದು ಭಾಗವೂ ವಿಭಿನ್ನ ವಿಷಯವನ್ನು ಹೊಂದಿದೆ. ಮೊದಲ ಭಾಗವು ಖಗೋಳಶಾಸ್ತ್ರಕ್ಕೆ ಸಂಬಂಧಿಸಿದೆ ಮತ್ತು ಎರಡನೇ ಭಾಗವು ಜೀವಶಾಸ್ತ್ರಕ್ಕೆ ಸಂಬಂಧಿಸಿದೆ. ಮೂರನೆಯ ಭಾಗವು ವಿಶ್ವವಿಜ್ಞಾನಕ್ಕೆ ಸಂಬಂಧಿಸಿದರೆ, ನಾಲ್ಕನೆಯ ಭಾಗವು ಮರಗಳು ಮತ್ತು ಸಸ್ಯಗಳಿಗೆ ಸಂಬಂಧಿಸಿದೆ. ಐದನೇ ಭಾಗವು ಗಿಡಮೂಲಿಕೆಗಳಿಗೆ ಸಂಬಂಧಿಸಿದೆ ಮತ್ತು ಆರನೇ ಭಾಗವು ಬಹುಶಃ ಪಾಕಪದ್ಧತಿಗೆ ಸಂಬಂಧಿಸಿದೆ. ಆದರೆ ಇದು ಕೇವಲ ಊಹೆ ಮಾತ್ರ, ಇದಕ್ಕೆ ಯಾವುದೇ ದೃಢವಾದ ಪುರಾವೆಗಳು ಇನ್ನೂ ಬಹಿರಂಗಗೊಂಡಿಲ್ಲ.ಇನ್ನೂ ಕೆಲವು ತಜ್ಞರು ಈ ಪುಸ್ತಕವನ್ನು ಖಗೋಳವಿಜ್ಞಾನ, ಕೃಷಿ ಮತ್ತು ವೈದ್ಯಕೀಯ ಉದ್ದೇಶಗಳಿಗಾಗಿ ತಯಾರಿಸಲಾಗಿದೆ ಎಂದು ಹೇಳುತ್ತಾರೆ. ಅದರ ಪ್ರತಿಯೊಂದು ಪುಟವು ವಿಭಿನ್ನ ಚಿತ್ರವನ್ನು ಹೊಂದಿದೆ ಮತ್ತು ಅರ್ಥವಾಗದ ರೀತಿ ಬರೆಯಲಾಗಿದೆ.

ಇತರ ವಿವರಗಳು 
೨೦೦೯ರಲ್ಲಿ ಅರಿಝೋನಾ ಯುನಿವರ್ಸಿಟಿಯಲ್ಲಿ ಈ ಪುಸ್ತದ ಕಾರ್ಬನ್ ಡೇಟಿಂಗ್ ಪರೀಕ್ಷೆ ಮತ್ತು ಪ್ರೋಟಿನ್ ಪರೀಕ್ಷೆ ನಡೆಸಲಾಯ್ತು. ಅದರ ಪ್ರಕಾರ ಈ ಪುಸ್ತಕದ ಪುಟಗಳು ಕರುವಿನ ಚರ್ಮದ್ದಾಗಿದೆ ಮತ್ತು ಸುಮಾರು ೧೪೦೪ ಮತ್ತು ೧೪೩೨ರ ನಡುವೆ ಬರೆಯಲಾಗಿದೆ. ಬರವಣಿಗೆಗಾಗಿ ಹಲವು ಬಗೆಯ ಪ್ರಾಕೃತಿಕವಾಗಿ ಲಭ್ಯವಿರುವ ಸಸ್ಯ ಜನತ ಶಾಯಿಗಳು, ಜೊತೆಗೆ ಕ್ಯುಪ್ರೈಟ್ ನಂತಹ ಖನಿಜ, ಮೊಟ್ಟೆಯಲ್ಲಿರುವ ಬಿಳಿ ದ್ರವ ಇತ್ಯಾದಿಗಳನ್ನು ಬಳಸಲಾಗಿದೆ. ಹಾಗೇಯೆ ಈ ಪುಸ್ತಕದ ಕೆಲ ಪುಟಗಳು ಇತರ  ಪುಟಗಳಿಗೆ ಹೋಲಿಸಿದರೆ ಸ್ವಲ್ಪ ದಪ್ಪವಿವೆ.

ಉಲ್ಲೇಖಗಳು 

ಪುಸ್ತಕಗಳು
ನಾನೇಕೆ ನಾಸ್ತಿಕ (ಪ್ರಬಂಧ)

"ನಾನೇಕೆ ನಾಸ್ತಿಕ " ಭಾರತೀಯ ಕ್ರಾಂತಿಕಾರಿ ಭಗತ್‌ ಸಿಂಗ್‌  ೧೯೩೦ರಲ್ಲಿ  ಲಾಹೋರ್‌  ಕೇಂದ್ರ ಕಾರಾಗೃಹದಲ್ಲಿ ಬಂಧಿಯಾಗಿರುವ ಸಮಯದಲ್ಲಿ ಬರೆದ  ಪ್ರಬಂಧ ಮಾದರಿಯ ಲೇಖನ.

ಹಿನ್ನೆಲೆ 

ಭಗತ್‌ ಸಿಂಗ್‌ ಅವರು ಲಾಹೋರ್‌ ಜೈಲಿನಲ್ಲಿ ಇದ್ದ ಸಂದರ್ಭದಲ್ಲಿಯೇ ಇನ್ನೋರ್ವ ಸ್ವಾತಂತ್ರ್ಯ ಹೋರಾಟಗಾರರಾದ ಬಾಬಾ ರಣಧೀರ್ ಸಿಂಗ್‍ರವರು ಕೂಡ ಅದೇ ಜೈಲಿನಲ್ಲಿ ಇದ್ದರು. ರಣಧೀರ್ ಸಿಂಗ್‍ರವರು ದೇವರನ್ನು ನಂಬುವ ಧಾರ್ಮಿಕ ವ್ಯಕ್ತಿಯಾಗಿದ್ದರು. ಭಗತ್‍ಸಿಂಗ್ ನಾಸ್ತಿಕರು ಎಂದು ತಿಳಿದಾಗ ಅವರಿಗೆ ತುಂಬಾ ನೋವಾಯಿತು. ಆಗ ಮರಣದಂಡನೆಗೆ ಒಳಗಾಗಿರುವವರಿಗೆಂದೇ ಮೀಸಲಿದ್ದ  ಸೆಲ್ ನಲ್ಲಿ ಸೆರೆಯಾಗಿದ್ದ  ಭಗತ್‍ ಸಿಂಗ್‍ರನ್ನು ಭೇಟಿಯಾದರು.ಭಗತ್ ಸಿಂಗ್ ಅವರಿಗೆ ದೇವರ ಅಸ್ತಿತ್ವದ ಬಗ್ಗೆ ನಂಬಿಕೆ ತರಲು ಪ್ರಯತ್ನಿಸಿ ವಿಫಲರಾದರು. ಆಗ ಬಾಬಾ ರಣಧೀರ್ ಸಿಂಗ್ ಕೋಪವನ್ನು ತಡೆದುಕೊಳ್ಳಲಾಗದೆ ಮೂದಲಿಸುತ್ತಾ  “ನಿಮಗೆ ಖ್ಯಾತಿಯಿಂದ ತಲೆ ತಿರುಗಿದೆ, ಅಹಂಕಾರ ಬಂದಿದೆ; ಅದು ನಿಮ್ಮ ಮತ್ತು ದೇವರ ನಡುವೆ ಕಪ್ಪು ತೆರೆಯನ್ನು ಎಳೆದಿದೆ.” ಎಂಬಂತಹ ಅರ್ಥ ಬರುವ ಹೇಳಿದ ಮಾತಿಗೆ ಉತ್ತರವಾಗಿ "ನಾನೇಕೆ ನಾಸ್ತಿಕ "  ಎಂಬ ಪ್ರಬಂಧ ಮಾದರಿಯ ಲೇಖನ  ಬರೆದರು. ಮೂಲತಃ  ಮಾರ್ಕ್ಸ್ ವಾದಿಯಾಗಿದ್ದ ಭಗತ್ ಧರ್ಮಗಳನ್ನು ವಿರೋಧಿಸುತ್ತಿದ್ದವರಾಗಿದ್ದರು.

ಪ್ರಕಟಣೆ 
ಭಗತ್ ಸಿಂಗ್ ಅವರ ಮರಣದ ಬಳಿಕ ಈ ಪ್ರಬಂಧವನ್ನು ೨೭ ಸೆಪ್ಟೆಂಬರ್ ೧೯೩೧ರಂದು ಲಾಲಾ ಲಜಪತ್ ರಾಯ್ ಅವರ ಇಂಗ್ಲಿಷ್ ಪತ್ರಿಕೆ ದಿ ಪೀಪಲ್ ನಲ್ಲಿ ಪ್ರಕಟಿಸಲಾಯಿತು.

ಭಾಷಾಂತರಗಳು 
ಪೆರಿಯಾರ್ ಇ.ವಿ.ರಾಮಸಾಮಿಯವರ ಕೋರಿಕೆಯ ಮೇರೆಗೆ, ಪಿ.ಜೀವಾನಂದಂ ಅವರುಈ ಪ್ರಬಂಧವನ್ನು ತಮಿಳು ಭಾಷೆಗೆ ಅನುವಾದಿಸಿದರು. ಪ್ರಬಂಧದ ತಮಿಳು ಆವೃತ್ತಿಯು "ಕುಡಿ ಅರಸಿ" ಎಂಬ ಪತ್ರಿಕೆಯಲ್ಲಿ  ೧೯೩೫ರಲ್ಲಿ ಪ್ರಕಟವಾಯಿತು. ಮೂಲ ಇಂಗ್ಲಿಷ್ ಪಠ್ಯ ಇಂದಿಗೂ ಲಭ್ಯವಿರದಿರುವುದರಿಂದ, ಇತರ ಭಾಷೆಗಳ ಅನುವಾದದ ಮೂಲ ತಮಿಳು ಪಠ್ಯವೇ ಆಗಿದೆ..

ಪ್ರಬಂಧದ ಸಾರಾಂಶ 

ಪ್ರಬಂಧದಲ್ಲಿ, ಭಗತ್ ಸಿಂಗ್ ತನ್ನ ನಾಸ್ತಿಕವಾದಕ್ಕೆ ಕಾರಣ ತನಗಿರುವ ಜನಪ್ರಿಯತೆ ಅಥವಾ ಉಳಿದವರು ಹೇಳುವಂತೆ ತನ್ನ ಅಹಂಕಾರ ಕಾರಣವಲ್ಲ ಎಂದು ಹೇಳುತ್ತಾರೆ. ತನ್ನ ಕುಟುಂಬವು ದೇವರಲ್ಲಿ ದೃಢವಾದ  ನಂಬಿಕೆಯುಳ್ಳದೆಂದು ಉಲ್ಲೇಖಿಸುತ್ತಾರೆ. ತಾನು ಸ್ವತಃ ಧಾರ್ಮಿಕ ಹುಡುಗನಾಗಿ ಬೆಳೆದವನು, ಅವನು ಗಂಟೆಗಟ್ಟಲೆ ಪ್ರಾರ್ಥನೆಗಳನ್ನು ಪಠಿಸುತ್ತಿದ್ದವನು ಮತ್ತು ಇದರ ಹೊರತಾಗಿಯೂ  ಹೇಗೆ ನಾಸ್ತಿಕನಾದೆನು ಎಂಬುದನ್ನು ಇಲ್ಲಿ ವಿವರಿಸಿದ್ದಾರೆ. ಆತ ತನ್ನ ನಾಸ್ತಿಕತೆ ಕೂಡ ಕ್ರಾಂತಿಕಾರಿ ಸಂಘಟನೆಯೊಂದಿಗಿನ ಒಡನಾಟದ ಫಲಿತಾಂಶವಲ್ಲ ಮತ್ತು ಆತನ ಒಡನಾಡಿಗಳಲ್ಲಿ ಹೆಚ್ಚಿನವರು ವಾಸ್ತವವಾಗಿ ಆಸ್ತಿಕರೆಂಬ ಉಲ್ಲೇಖ ಇಲ್ಲಿದೆ. ದೇವರನ್ನು ದೃಢವಾಗಿ ನಂಬಿದ್ದ ಸಚೀಂದ್ರನಾಥ ಸಾನ್ಯಾಲ್ ಅವರ ಉದಾಹರಣೆಯನ್ನು ಉಲ್ಲೇಖಿಸುತ್ತಾರೆ.

ಉಲ್ಲೇಖಗಳು
ವಿಶ್ವ ಸಂಖ್ಯಾಶಾಸ್ತ್ರ ದಿನ

ವಿಶ್ವ ಸಂಖ್ಯಾಶಾಸ್ತ್ರ ದಿನವು ಅಂಕಿಅಂಶಗಳನ್ನು ಆಚರಿಸಲು ಅಂತರರಾಷ್ಟ್ರೀಯ ದಿನವಾಗಿದೆ. ವಿಶ್ವಸಂಸ್ಥೆಯ ಸಂಖ್ಯಾಶಾಸ್ತ್ರೀಯ ಆಯೋಗವು  ಯೋಚಿಸಿದ, ಈ ದಿನವನ್ನು  ಮೊದಲು 20 ಅಕ್ಟೋಬರ್ 2010 ರಂದು ಆಚರಿಸಲಾಯಿತು. ಅಂದಿನಿಂದ ದಿನವನ್ನು ಪ್ರತಿ ವರ್ಷ ಆಚರಿಸಲಾಗುತ್ತದೆ.

2010 ರ ಹೊತ್ತಿಗೆ , 103 ದೇಶಗಳು ಈ ದಿನವನ್ನು ಆಚರಿಸುತ್ತಿದ್ದವು, ಅವುಗಳಲ್ಲಿ ಪ್ರತಿ ವರ್ಷದ  ನವಂಬರ್ ೧೮ರಂದು ಆಫ಼್ರಿಕನ್  ಸಂಖ್ಯಾಶಾಸ್ತ್ರ ದಿನ ಎಂದು ಒಟ್ಟಾಗಿ ಆಚರಿಸುವ ಆಫ಼್ರಿಕದ ೫೧ ದೇಶಗಳೂ ಸೇರಿವೆ.  ಭಾರತವು ತನ್ನ ಸಂಖ್ಯಾಶಾಸ್ತ್ರ ದಿನವನ್ನು ಸಂಖ್ಯಾಶಾಸ್ತ್ರಜ್ಞ ಪ್ರಶಾಂತ ಚಂದ್ರ ಮಹಾಲನೋಬಿಸ್ ಅವರ ಜನ್ಮದಿನವಾದ ಜೂನ್ ೨೯ರಂದು ಆಚರಿಸುತ್ತದೆ.

ಉಲ್ಲೇಖಗಳು

ಬಾಹ್ಯ ಕೊಂಡಿಗಳು 

 ಅಧಿಕೃತ ಸೈಟ್ 2020
 ಅಧಿಕೃತ ಸೈಟ್ 2010

Infobox holiday with missing field
Infobox holiday (other)
ಟಿಂಗಡೀ

ಟಿಂಗಡೀ- ಹೆಮಿಪ್ಟರ ಗಣಕ್ಕೆ ಸೇರಿದ ಒಂದು ಕುಟುಂಬ. ಸಸ್ಯಾಹಾರಿಗಳಾದ ಅನೇಕ ತೆರನ ಕೀಟಗಳನ್ನು ಒಳಗೊಂಡಿದೆ. ಇವನ್ನು ಕಲಾಬತ್ತು ತಿಗಣೆಗಳು (ಲೇಸ್ ಬಗ್ಸ್) ಎಂದು ಕರೆಯಲಾಗುವುದು. 
ವಿವರ
ಬಹಳ ಸಣ್ಣಗಾತ್ರದ ಕೀಟಗಳಿವು; ಇವುಗಳ ಉದ್ದ 4-5 mm ದೇಹ ತೆಳುವಾಗಿಯೂ ಚಪ್ಪಟೆಯಾಗಿಯೂ ಇದೆ. ದೇಹದ ಮೇಲೆ ಮುಳ್ಳುಗಳಿರುವುದುಂಟು. ಕೆಲವು ಸಲ ಪ್ರೋನೋಟಮ್ ಭಾಗ ತಲೆಯನ್ನು ಆವರಿಸಿರುವ ಒಂದು ಬಗೆಯ ಕುಂಚಿಗೆಯಾಗಿ ಮಾರ್ಪಟ್ಟಿದೆ. ಜೊತೆಗೆ ಪ್ರೋತೋರ್ಯಾಕ್ಸಿನ್ನಿನ ಆಚೀಚೆ ಹರಡಿರುವ ತಟ್ಟೆಯಾಕಾರದ ಹಾಲೆಗಳೂ ಉಂಟು. ಇವಕ್ಕೆ ಪ್ಯಾರನೋಟ ಎಂದು ಹೆಸರು. ಅಂತೆಯೇ ಉದರಭಾಗದ ಮೇಲೂ ಅಗಲವಾದ ರೆಕ್ಕೆಗಳಂಥ ರಚನೆಗಳಿವೆ. ಇವಕ್ಕೆ ಹೆಮಿಎಲಿಟ್ರ ಎಂದು ಹೆಸರು. ಕುಂಚಿಗೆ, ಪ್ಯಾರನೋಟ ಮತ್ತು ಹೆಮಿಎಲಿಟ್ರಗಳು ತೆಳುವಾಗಿಯೂ ಪಾರದರ್ಶಕವಾಗಿಯೂ ಇರುವುವಲ್ಲದೆ ಇವುಗಳ ಮೇಲೆ ಬಲೆಯ ರೀತಿಯ ವಿನ್ಯಾಸವೂ ಇದೆ. ಇದರಿಂದಾಗಿ ಇವು ಕಲಾಬತ್ತು ವಿನ್ಯಾಸದಂತೆ ಕಾಣುತ್ತವೆ. ಕಲಾಬತ್ತು ತಿಗಣೆಗಳು ಮರಗಿಡಗಳ ಊತಕಗಳನ್ನು ಕೊರೆದು ಮೊಟ್ಟೆಯಿಡುವುವು. ಡಿಂಬಗಳು ಎಲೆಗಳನ್ನು ತಿಂದು ಬೆಳೆಯುತ್ತವೆ. ಇವುಗಳ ಹಾವಳಿಗೆ ತುತ್ತಾದ ಎಲೆಗಳೆಲ್ಲ ಹಳದಿ ಬಣ್ಣಕ್ಕೆ ತಿರುಗಿ ಬಿದ್ದುಹೋಗುತ್ತವೆ.

ಕೆಲವು ಪ್ರಭೇದಗಳು (ಕೋಪಿಯಮ್ ಕಾನ್ರ್ಯೂಟಮ್ ಮತ್ತು ಕೋ.ಟ್ಯೂಕ್ರಿಯೈ) ಯೂರೋಪಿನಲ್ಲಿ ಬೆಳೆಯುವ ಟ್ಯೂಕ್ರಿಯಮ್ ಸಸ್ಯಗಳ ಎಲೆಗಂತಿಗಳನ್ನು (ಗಾಲ್ಸ್) ಉಂಟುಮಾಡುವುವು. ಉಳಿದ ಉದಾಹರಣೆಗಳು : 1 ಕೋರಿ ತೂಕ ಸಿಲಿಯೇಟ (ಸಿಕಮೋರ್ ಲೇಸ್ ಬಗ್) : ಉತ್ತರ ಅಮೆರಿಕದ ಸಿಕಮೋರ್ ಮರಗಳ ಪಿಡುಗೆನಿಸಿರುವ ಕೀಟ. 2 ಗರ್ಗಾಫಿಯ ಸೊಲಾನಿ : ಹತ್ತಿ, ಬದನೆ, ಮುಂತಾದ ಗಿಡಗಳ ಮೇಲೆ ಜೀವಿಸುವ ಕೀಟ. 3 ಸ್ಟೆಫನೈಟಿಸ್ ಪೈರಿ : ಯೂರೋಪಿನಲ್ಲಿ ಸೇಬು, ಪಿಯರ್ ಹಣ್ಣಿನ ಗಿಡಗಳಿಗೆ ಹತ್ತುವ ಕೀಟ. 4 ಸ್ಟೆಫನೈಟಿಸ್ ಆಂಬಿಗುವ : ಜಪಾನಿನಲ್ಲಿ ಚೆರಿ ಮತ್ತು ಸೇಬು ಹಣ್ಣಿನ ಗಿಡಗಳಿಗೆ ಅಂಟುತ್ತದೆ.

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಪ್ರಾಣಿಗಳು
ಪ್ರಾಣಿಶಾಸ್ತ್ರ
ಟಿಟ್ - ಬಿಟ್ಸ್‌

ಟಿಟ್ - ಬಿಟ್ಸ್ -  ಇದು ಬ್ರಿಟನ್ನಿನ ಒಂದು ಜನಪ್ರಿಯ ವಾರಪತ್ರಿಕೆ. ಒಂದು ಪೆನಿ ಬೆಲೆಯ 16 ಪುಟಗಳು ಈ ಪತ್ರಿಕೆ 1881ರ ಅಕ್ಟೋಬರ್ 20ರಂದು ಮ್ಯಾಂಚೆಸ್ಟರ್‍ನಲ್ಲಿ ಹೊರಬಿದ್ದಾಗ ಇದರ ಹೆಸರು ಟಿಟ್-ಬಿಟ್ಸ್ ಫ್ರಮ್ ಆಲ್ ದಿ ಮೋಸ್ಟ್ ಇನ್‍ಟರೆಸ್ಟಿಂಗ್ ಬುಕ್ಸ್, ಪೀರಿಯಾಡಿಕಲ್ಸ್ ಅಂಡ್ ನ್ಯೂಸ್ ಪೇಪರ್ಸ್ ಆಫ್ ದಿ ವಲ್ರ್ಡ್, ಎಂದು.

ಇತಿಹಾಸ 
ಪತ್ರಿಕೆಯ ಸ್ಥಾಪಕ ಜಾರ್ಜ್ ನ್ಯೂನೆಸ್ (1851-1910) ವ್ಯವಹಾರಚತುರ, ವ್ಯಾಪಾರೀ ಸಂಸ್ಥೆಯೊಂದರ ಪ್ರತಿನಿಧಿ. ಒಂದು ಸಂಜೆ ಪತ್ರಿಕೆ ಓದುತ್ತ, ಅದರಲ್ಲಿದ್ದ ಸುದ್ದಿ-ತುಣುಕೊಂದರತ್ತ ಪತ್ನಿಯ ಗಮನ ಸೆಳೆದ. ಸುದ್ದಿಯಲ್ಲಿದ್ದ ಅಸಹಜತೆಯ ಅಂಶ ಅವನಿಗೆ ಮೆಚ್ಚುಗೆಯಾಯಿತು. ಸುದ್ದಿ-ತುಣುಕಿಗೆ ಟಿಟ್-ಬಿಟ್ ಎಂದು ಕರೆದ. ಆಸಕ್ತಿ ಕೆರಳಿಸುವ ಇಂಥ ಸುದ್ದಿ-ತುಣುಕುಗಳನ್ನು ಒಳಗೊಂಡ ಪತ್ರಿಕೆಯೊಂದನ್ನು ಹೊರಡಿಸಲು ಯೋಚಿಸಿದ.

ಆದರೆ ಅಗತ್ಯ ಹಣಶೇಖರಿಸಬೇಕಿತ್ತು. ಆಗ ಮ್ಯಾಂಚೆಸ್ಟರ್‍ನಲ್ಲಿ ಸಸ್ಯಾಹಾರೀ ಫಲಾಹಾರ ಮಂದಿರಗಳು ಜನರನ್ನು ಆಕರ್ಷಿಸಿದ್ದುವು. ಅಂಥ ಒಂದನ್ನು ಜಾರ್ಜ್ ನ್ಯೂನ್ಸ್ ತೆರೆದರು. ಸಾಕಷ್ಟು ಹಣ ಸಂಪಾದನೆಯಾಯಿತು. ಟಿಟ್-ಬಿಟ್ಸ್ ಮೂಲಕ ಪತ್ರಿಕೋದ್ಯಮ ಪ್ರವೇಶಿಸಿ ಫಲಾಹಾರ ಮಂದಿರದ ಉದ್ಯಮವನ್ನು ಬಿಟ್ಟ. ಪುಸ್ತಕಗಳು, ನಿಯತ ಕಾಲಿಕೆಗಳು ಮತ್ತು ಪತ್ರಿಕೆಗಳಿಂದ ಆಯ್ದ ತುಣುಕುಗಳಿದ್ದ ಟಿಟ್-ಬಿಟ್ಸ್ ಮೊದಲ ಸಂಚಿಕೆಯಲ್ಲಿ ಜಾಹೀರಾತುಗಳು ಇರಲಿಲ್ಲ. ಸ್ವಲ್ಪ ಕಾಲದ ಅನಂತರ ಅದು ಜಾಹೀರಾತುಗಳನ್ನು ಸ್ವೀಕರಿಸತೊಡಗಿತು. ಈ ಉದ್ದೇಶಕ್ಕಾಗಿ ನ್ಯೂನೆಸ್ ನಿಯತಕಾಲಿಕೆಗೆ ಹಸಿರು ಹೂದಿಕೆ ತೊಡಿಸಿದ. ಅನತಿಸಮಯದಲ್ಲೇ ಪತ್ರಿಕೆ ಅತ್ಯಂತ ಜನಪ್ರಿಯವಾಯಿತು. ಮೂರು ವರ್ಷಗಳ ನಂತರ ಪ್ರಕಟಣ ಕಚೇರಿ ಲಂಡನಿಗೆ ವರ್ಗವಾಯಿತು.
ಅತ್ಯಾಕರ್ಷಕ ಜಾಹೀರಾತುಗಳೂ ಪ್ರಸಾರ ಹೆಚ್ಚಿಸುವ ಹೊಸ ತಂತ್ರಗಳೂ ಓದುಗರನ್ನು ಟಿಟ್-ಬಿಟ್ಸ್‍ನತ್ತ ಸೆಳೆದುವು. ರೈಲ್ವೆ ಅಪಘಾತಗಳ ವಿರುದ್ಧ ನೂರು ಪೌಂಡುಗಳ ಉಚಿತ ವಿಮೆ ನೀಡುವ ಪತ್ರಿಕೆಯ ಯೋಜನೆ ಅದರ ಪ್ರಸಾರವನ್ನು ಏಳು ಲಕ್ಷಕ್ಕೆ ಏರಿಸಿತು. ಮೊದಮೊದಲು ಇತರ ಪ್ರಕಟನೆಗಳಿಂದ ತುಣುಕುಗಳನ್ನು ಪ್ರಕಟಿಸುತ್ತಿದ್ದ ನಿಯತಕಾಲಿಕೆ ಕ್ರಮೇಣ ಸ್ವಂತಿಕೆಯತ್ತ ಗಮನ ಹರಿಸಿತು. ನವ ಪತ್ರಿಕೋದ್ಯಮದ ನೇತಾರ ಆಲ್ ಫ್ರೆಡ್ ಹಾಮ್ರ್ಸ್‍ವರ್ತ್ (ಲಾರ್ಡ್ ನಾರ್ತ್‍ಕ್ಲಿಫ್) (1865-1922) ಟಿಟ್-ಬಿಟ್ಸ್‍ಗೆ ತನ್ನ ಲೇಖನಗಳನ್ನು ನೀಡುತ್ತಿದ್ದ. ಜಾರ್ಜ್ ನ್ಯೂನೆಸ್ ಹಿಡಿದ ಹಾದಿ ಆಲ್ ಫ್ರೆಡ್ ಹಾಮ್ರ್ಸ್‍ವರ್ತ್ ಮೇಲೆ ಅಚ್ಚಳಿಯದ ಪ್ರಭಾವ ಬೀರಿತು. ಆದರೂ ಟಿಟ್ ಬಿಟ್ಸ್ ನಂತಹದೆ ಪತ್ರಿಕೆ ಆರಂಭಿಸಿದರು. ಪತ್ರಿಕೆಯ ಹೆಸರು `ಆನ್ಸರ್ಸ್ ಟು ಕರೆಸ್ಪಾಂಡೆಂಟ್ಸ್. ಟಿಟ್ ಬಿಟ್‍ನಲ್ಲಿ ಕೆಲಸ ಮಾಡುತ್ತಿದ್ದ ಆರ್ಥರ್ ಪಿಯರ್‍ಸನ್ ಕೂಡ `ಪಿಯರ್‍ಸನ್ಸ್ ವೀಕ್ಷಿ ಅಂಡ್ ಹೋಮ್‍ನೋಟ್ಸ್ ಎಂಬ ಪತ್ರಿಕೆ ಪ್ರಕಟಿಸಿದ. ಜನಪ್ರಿಯ ಪತ್ರಿಕೋದ್ಯಮ ಕ್ರಾಂತಿಗೆ ಟಿಟ್-ಬಿಟ್ಸ್ ಪತ್ರಿಕೆಯೂ ಕಾರಣ.

ಪತ್ರಿಕೆ
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಟಿನಮೂ

ಟಿನಮೂ - ರಾಟಿವೆ ಗುಂಪಿನ ಟಿನ್ಯಾಮಿಫಾರ್ಮೀಸ್ ಗಣದ ಟಿನ್ಯಾಮಿಡೀ ಕುಟುಂಬಕ್ಕೆ ಸೇರಿದ ಹಕ್ಕಿ. 

ದಕ್ಷಿಣ ಮೆಕ್ಸಿಕೊದಿಂದ ಪಟಗೋನಿಯವರೆಗಿನ ಕಾಡುಗಳಲ್ಲಿ, ಹುಲ್ಲುಗಾವಲುಗಳಲ್ಲಿ ಜೀವಿಸುತ್ತದೆ. ರಿಯಾ ಹಕ್ಕಿಗಳಿಗೆ ಹತ್ತಿರ ಸಂಬಂಧಿ. ಹೊರನೋಟಕ್ಕೆ ಗೌಜಲು (ಕವುಜಗ) ಹಕ್ಕಿಯಂತೆ ಕಾಣುತ್ತದೆ. ಇದರಲ್ಲಿ ಸುಮಾರು 9 ಜಾತಿಗಳೂ 45 ಪ್ರಭೇದಗಳೂ ಉಂಟು. ಉದ್ದದ ಸುಮಾರು 8"-11", ತೆಳುವಾದ ಕೊಕ್ಕು, ಸಣ್ಣ ತಲೆ, ಗುತ್ತವಾದ ದೇಹ, ದುಂಡನೆಯ ಅಂಚಿನ ರೆಕ್ಕೆ, ಮೋಟುಬಾಲ, ಬಲವಾದ ಕಾಲುಗಳು_ಇವುಗಳ ಲಕ್ಷಣಗಳು. ದೇಹದ ಬಣ್ಣ ಕಂದುಮಿಶ್ರಿತ ಹಳದಿ, ಕಂದು ಇಲ್ಲವೆ ಬೂದಿ. ಜೊತೆಗೆ ಮಚ್ಚೆಗಳೂ ಪಟ್ಟೆಗಳೂ ಇವೆ. ಇದರಿಂದಾಗಿ ತಾವು ಜೀವಿಸುವ ಸ್ಥಳದ ಹಿನ್ನೆಲೆಯೊಂದಿಗೆ ಸುಲಭವಾಗಿ ಹೊಂದಿಕೊಳ್ಳುವುವು. ಈ ಲಕ್ಷಣದಲ್ಲಿ ಇವು ಅಮೆರಿಕದ ಸಿಪಿಹಕ್ಕಿಗಳನ್ನು (ಕ್ವೇಲ್) ಹೋಲುತ್ತವೆ. ಅವುಗಳಂತೆಯೇ ಅಪಾಯವೊದಗಿದಾಗ ಶರವೇಗದಲ್ಲಿ ಹಾರಿಹೋಗುತ್ತವೆ.

ಹೆಚ್ಚಿನ ಪ್ರಭೇದಗಳು ಒಂಟಿಜೀವಿಗಳು. ಮುಂಜಾವಿನ ಹಾಗೂ ಮುಸ್ಸಂಜೆಯ ವೇಳೆಯಲ್ಲಿ ತಮ್ಮ ಮೆಚ್ಚಿನ ಆಹಾರವಾದ ಬೀಜಗಳು, ಎಳೆಯ ಬೇರುಗಳು, ಕೀಟಗಳು ಮುಂತಾದವನ್ನು ಅರಸಿಕೊಂಡು ಓಡಾಡುತ್ತವೆ. ಹೀಗೆ ಓಡಾಡುವಾಗ ಕೆಳದನಿಯಲ್ಲಿ ಸಿಳ್ಳೆಹಾಕಿದಂತೆ ಇಂಪಾಗಿ ಕೂಗುವುದುಂಟು. ಗಂಡುಹಕ್ಕಿಗಳು ಯಾವುದಾದರೂ ಮರದ ಬುಡದಲ್ಲಿ ನೆಲವನ್ನು ಅರೆದು ಗುಂಡಿ ಮಾಡಿ ಹುಲ್ಲು, ಪುಕ್ಕಗಳ ಮೆತ್ತೆಯನ್ನು ಹಾಕಿ ಗೂಡು ನಿರ್ಮಿಸುತ್ತವೆ. ಇಂಥ ಗೂಡಿನಲ್ಲಿ ಹೆಣ್ಣು ಸುಮಾರು 10 ಮೊಟ್ಟೆಗಳನ್ನಿಡುವುದು. ಮೊಟ್ಟೆಗಳ ಬಣ್ಣ ಮಿರುಗುವ ನೀಲಿ, ಹಸಿರು, ಹಳದಿ, ಊದಾಮಿಶ್ರತ ಕಂದು ಹೀಗೆ ವೈವಿಧ್ಯಪೂರ್ಣ. ಮೊಟ್ಟೆಗಳಿಗೆ ಕಾವುಕೊಡುವುದು, ಮರಿಗಳನ್ನು ಪೋಷಿಸುವುದು ಸಂಪೂರ್ಣವಾಗಿ ಗಂಡಿನ ಕೆಲಸ.

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಹಕ್ಕಿಗಳು
ಟಪೀಟಮ್

ಟಪೀಟಮ್ -	ಉನ್ನತ ವರ್ಗದ ಸಸ್ಯಗಳಾದ ಜರೀಗಿಡಗಳ, ನಗ್ನಬೀಜ ಸಸ್ಯಗಳ ಮತ್ತು ಆವೃತಬೀಜಸಸ್ಯಗಳ ಜೀವನ ಚಕ್ರದಲ್ಲಿನ ಒಂದು ಪೀಳಿಗೆಯಾದ ಬೀಜಕಜನಕ (ಸ್ಪೋರೊಫೈಟ್) ಸಸ್ಯಗಳಲ್ಲಿ ಕಾಣಬರುವ ಒಂದು ವಿಶೇಷ ತೆರನ ಊತಕ. ಇದು ಬೀಜಕ ಕೋಶಗಳ (ಸ್ಪೊರ್ಯಾಂಜಿಯ) ಒಂದು ಮುಖ್ಯ ಭಾಗವಾಗಿದ್ದು ವೃದ್ಧಿಯಾಗುವ ಬೀಜಕಗಳಿಗೆ (ಸ್ಪೋರ್ಸ್) ಆಹಾರಾಂಶಗಳನ್ನು ಒದಗಿಸುತ್ತದೆ. ಜರೀಗಿಡಗಳಲ್ಲಿ ಎಲೆಗಳ ತಳಭಾಗದಲ್ಲಿ ಇಲ್ಲವೆ ವಿಶಿಷ್ಟರೀತಿಯ ಫಲವಂತಿ ಎಲೆಗಳ ಮೇಲೆ ಬೀಜಕಕೋಶಗಳುಂಟು. ಇವಕ್ಕೆ ಅನೇಕ ಪದರಗಳ ಕವಚ ಇದೆ. ಈ ಪದರಗಳಲ್ಲಿ ಅತ್ಯಂತ ಒಳಗಿನ ಪದರವೇ ಟಪೀಟಮ್. ಇದು ಒಳಗಿನ ಬೀಜಕಜನಕ ಕೋಶಗಳನ್ನು ಸಂಪೂರ್ಣವಾಗಿ ಸುತ್ತುವರಿದಿರುತ್ತದೆ. ಇದರ ಕೋಶಗಳು ಇತರ ಪದರಕೋಶಗಳಿಗಿಂತಲೂ ಗಾತ್ರದಲ್ಲಿ ದೊಡ್ಡದಾಗಿರುವುವಲ್ಲದೆ ಅಧಿಕ ಜೀವರಸದಿಂದ ತುಂಬಿರುತ್ತವೆ. ಬೀಜಕಗಳು ರೂಪುಗೊಳ್ಳುತ್ತ ಬರುತ್ತಿದ್ದಂತೆ ಈ ಕೋಶಗಳು ಪರಸ್ಪರ ಬೇರ್ಪಟ್ಟು, ಕಾಲಕ್ರಮೇಣ ಕರಗಿ ಬೀಜಕಗಳಿಗೆ ಆಹಾರವಾಗಿ ಮಾರ್ಪಡುತ್ತವೆ.

ಆವೃತಬೀಜ ಸಸ್ಯಗಳ ಪರಾಗಕೋಶಗಳಲ್ಲಿ ಈ ಊತಕವನ್ನು ಸುಲಭವಾಗಿ ಗುರುತಿಸಬಹುದು. ಪರಾಗಕೋಶದ ಸುತ್ತ ಅನೇಕ ಪದರಗಳಿಂದ ಕೂಡಿದ ಹೊದಿಕೆ ಉಂಟು. ಈ ಪದರಗಳಲ್ಲಿ ಅತ್ಯಂತ ಹೊರಗಿನದು ಎಪಿಡರ್ಮಿಸ್. ಇದರ ಕೆಳಗೆ ಎಂಡೋತೀಸಿಯಮ್ ಪದರ ಇದೆ. ಇದಾದಮೇಲೆ ಒಂದು ಅಥವಾ ಎರಡು ಪದರಗಳಿಂದಾದ ಮಧ್ಯ ಪದರವೂ ಅದರ ಒಳಗೆ ಟಪೀಟಮ್ ಪದರವೂ ಇವೆ. ಇದು ಕೂಡ ರೂಪುಗೊಳ್ಳುತ್ತಿರುವ ಪರಾಗಕ್ಕೆ ಆಹಾರವನ್ನು ಪೂರೈಸುತ್ತದೆ. ಟಪೀಟಮಿನಲ್ಲಿ 1-3 ಪದರಗಳುಂಟು. ಟಪೀಟಮ್ ಪ್ರಾಥಮಿಕ ಪಾಶ್ರ್ವಿಕ ಪದರದಿಂದ ಒಂದು ಸಮರೂಪದ ಕೋಶಗಳಿಂದಾದ ಪದರವಾಗಿ ರೂಪುಗೊಳ್ಳುತ್ತದೆ. ಕೆಲವು ಸಸ್ಯಗಳಲ್ಲಿ ಕೋಶಗಳು ಎರಡು ತೆರನಾಗಿರುವುದುಂಟು. ಇಂಥ ಟಪೀಟಮಿನಲ್ಲಿ ದೊಡ್ಡಗಾತ್ರದ ಕೋಶಗಳಿರುವ ಭಾಗ ಪರಾಗಕೋಶಗಳ ಸಂಬಂಧಕ ಕೋಶಗಳಿಂದಲೂ ಸಣ್ಣಗಾತ್ರದ ಕೋಶಗಳಿರುವ ಭಾಗ ಪಾಶ್ರ್ವಿಕ ಪದರದಿಂದಲೂ ರೂಪುಗೊಳ್ಳುತ್ತವೆ.

ಬಗೆಗಳು 
ಟಪೀಟಮಿನಲ್ಲಿ ಎರಡು ಬಗೆಗಳುಂಟು:

ಅಮೀಬೀಯ (ಪೆರಿಪ್ಲಾಸ್ಮೋಡಿಯಲ್) ಟಪೀಟಮ್ 
ಇದು ಮೊದಲು ಕೋಶಗಳಿಂದ ಕೂಡಿರುತ್ತದೆ. ಬರಬರುತ್ತ ಕೋಶಗಳ ಒಳ ಹಾಗೂ ಪಕ್ಕದ ಗೋಡೆಗಳು ಕ್ಷಯಿಸಿಹೋಗಿ ಒಳಗಿನ ಜೀವರಸ ಹಾಗೂ ನ್ಯೂಕ್ಲಿಯಸುಗಳೆಲ್ಲ ಒಂದುಗೂಡಿ ಪರಾಗಕೋಶದ ಕುಹರಗಳಲ್ಲಿ ವ್ಯಾಪಿಸುತ್ತವೆ. ರೂಪುಗೊಳ್ಳುತ್ತಿರುವ ಪರಾಗದ ಸುತ್ತ ಈ ದ್ರವ ಆವರಿಸಿಕೊಂಡು ಅದಕ್ಕೆ ಬೇಕಾಗುವ ಆಹಾರವನ್ನು ಒದಗಿಸುವುದು. ಅಲ್ಲದೆ ಪರಾಗಕಣಗಳ ಭಿತ್ತಿಯ ರಚನೆಯಲ್ಲೂ ಇದು ಪಾಲುಗೊಳ್ಳುವುದು. ಇಂಥ ಟಪೀಟಮನ್ನು ಬ್ಯೂಟಮಸ್, ಅಲಿಸ್ಮ, ಟೈಫ, ಟ್ರ್ಯಾಡೆಸ್‍ಕ್ಯಾನ್ಷಿಯಗಳಲ್ಲಿ ಕಾಣಬಹುದು.

ಸ್ರಾವಕ ಅಥವಾ ಗ್ರಂಥೀಯ (ಸೆಕ್ರೀಟರಿ ಅಥವಾ ಗ್ಲ್ಯಾಂಡುಲಾರ್) ಟಪೀಟಮ್ 
ಈ ಬಗೆಯಲ್ಲಿ ಕೋಶಗಳು ಮೊದಲಿನಿಂದ ಕೊನೆಯವರೆಗೂ ತಮ್ಮ ಕೋಶೀಯ ರೂಪವನ್ನೇ ಉಳಿಸಿಕೊಂಡಿರುತ್ತವೆ. ಇದು ಎಳೆಯದಿರುವಾಗ ಇದರ ಕೋಶಗಳಲ್ಲಿ ಮೈಟೊಕಾಂಡ್ರಿಯ, ಪ್ಲಾಸ್ಟಿಡುಗಳು, ಪ್ರೋ-ವ್ಯೂಬಿಷ್ ಕಾಯಗಳೆಂಬ ವಿಶೇಷ ಕಣಗಳು ಮತ್ತು ಡಿಕ್ಟಿಯೋಸೋಮುಗಳು ಕೆಲವು ತೆರನ ಸೂಕ್ಷ್ಮ ಸಂಚಿಗಳು ಇರುತ್ತವೆ. ಕೋಶಭಿತ್ತಿಗಳು ತೆಳುವಾಗಿವೆ. ಟಪೀಟಮ್ ಬಲಿಯುತ್ತಹೋದಂತೆ ಇದರ ಕೋಶಗಳ ಭಿತ್ತಿಗಳು ದಪ್ಪವಾಗುತ್ತವಲ್ಲದೆ ರೈಬೊಸೋಮುಗಳೂ ಪ್ರೋ-ವ್ಯೂಬಿಷ್ ಕಾಯಗಳೂ ಸಂಖ್ಯೆಯಲ್ಲಿ ಹೆಚ್ಚುತ್ತವೆ. ಈ ಕಾಯಗಳ ಸುತ್ತ ರೈಬೊಸೋಮುಗಳು ಆರೀಯವಾಗಿ ಜೋಡಣೆಗೊಳ್ಳುತ್ತವೆ. ಡಿಕ್ಟಿಯೋಸೋಮುಗಳು ಸೂಕ್ಷ್ಮ ಸಂಚಿಗಳೊಂದಿಗೆ ಗುಂಪು ಗೂಡಿಕೊಂಡು ಕೋಶಗಳ ಅಂಚಿನಲ್ಲಿ ಉಳಿಯುತ್ತವೆ. ಕೊಂಚ ಸಮಯದ ಅನಂತರ ಪರಾಗ ಕಣಗಳು ರೂಪುಗೊಂಡು ಪರಸ್ಪರ ಬೇರೆ ಬೇರೆಯಾಗ ತೊಡಗಿದಾಗ ಪ್ರೊ-ವ್ಯೂಬಿಷ್ ಕಾಯಗಳು ಟಪೀಟಮ್ ಕೋಶಗಳ ಕೋಶದ್ರವ್ಯದಿಂದ ಹೊರಬಂದು ಕೋಶಭಿತ್ತಿಗೂ ಪೊರೆಗೂ ನಡುವೆ ಇರುವ ಅವಕಾಶದಲ್ಲಿ ಸಂಗ್ರಹಗೊಳ್ಳುತ್ತವೆ. ಇವುಗಳ ಸುತ್ತ ಸ್ಪೋರೊಪೋಲನಿನ್ ಎಂಬ ವಸ್ತು ಸಂಚಯವಾಗುವುದು. ಈಗ ಇವನ್ನು ವ್ಯೂಬಿಷ್ ಕಾಯಗಳು ಎಂಬ ಹೆಸರಿನಿಂದ ಕರೆಯಲಾಗುವುದು. ಬರಬರುತ್ತ ಟಪೀಟಮಿನ ಕೋಶಗಳ ಭಿತ್ತಿ ಛಿನ್ನಭಿನ್ನವಾಗುತ್ತದೆ. ವ್ಯೂಬಿಷ್ ಕಾಯಗಳು ಈಗ ಪರಾಗಕಣಗಳ ಸಂಪರ್ಕಕ್ಕೆ ಬಂದು ಕಣಗಳ ಭಿತ್ತಿಯ ರಚನೆಗೆ ಸಹಾಯಮಾಡುತ್ತವೆ.
ಸಾಮಾನ್ಯವಾಗಿ ಟಪೀಟಮಿನ ಜೀವಕೋಶಗಳಲ್ಲಿ ಒಂದೊಂದೇ ನ್ಯೂಕ್ಲಿಯಸ್ ಇರುವುದು. ಆದರೆ ಕೆಲವೊಮ್ಮೆ ವಿಭಜನೆಯ ಮೂಲಕ ಈ ಸಂಖ್ಯೆ 2, 3, 4, 8 ಅಥವಾ 16ರ ವರೆಗೂ ಏರಬಹುದು. ಅನೇಕ ವೇಳೆ ನ್ಯೂಕ್ಲಿಯಸ್ಸುಗಳು ಪರಸ್ಪರ ಕೂಡಿಕೊಂಡು ಸಂಖ್ಯೆಯಲ್ಲಿ ಕಡಿಮೆಯಾಗುವುದೂ ಉಂಟು. ಇನ್ನೂ ಕೆಲವು ಸಲ ನ್ಯೂಕ್ಲಿಯೈಗಳಲ್ಲಿಯ ಕ್ರೋಮೊಸೋಮುಗಳ ಸಂಖ್ಯೆಯೂ ಹೆಚ್ಚಾಗಬಹುದು. ಹೀಗಾದಾಗ ಬಹುಗುಣಿತ ನ್ಯೂಕ್ಲಿಯಸ್ಸುಗಳು ರೂಪುಗೊಳ್ಳುತ್ತವೆ.

ಸಸ್ಯಶಾಸ್ತ್ರ
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಟಪೀರ್

ಟಪೀರ್ - ಪೆರಿಸ್ಸೊಡ್ಯಾಕ್ಟಿಲ ಗಣದ ಟಪಿರಿಡೀ ಕುಟುಂಬಕ್ಕೆ ಸೇರಿದ ಒಂದು ವನ್ಯ ಸ್ತನಿ. ಟ್ಯಾಪಿರಸ್ ಇದರ ವೈಜ್ಞಾನಿಕ ನಾಮ.

ಪ್ರಭೇಧಗಳು 
ಇದರಲ್ಲಿ ನಾಲ್ಕು ಪ್ರಭೇಧಗಳುಂಟು:

ಟ್ಯಾ. ಟೆರೆಸ್ಟ್ರಿಸ್ (ಬ್ರಜಿಲಿನ ಟಪೀರ್) 
ಬ್ರೆಜಿಲ್, ಕೊಲಂಬಿಯ, ವೆನಿಜೂಲ. ಪರಗ್ವೆಯ ಗ್ರ್ಯಾನ್ ಚಾಕೊ ಪ್ರದೇಶಗಳಲ್ಲಿ ಕಾಣಬಹುದು.

ಟ್ಯಾ. ರೌಲಿನ (ಆಂಡಿಯನ್ ಅಥವಾ ಬೆಟ್ಟದ ಟಪೀರ್) 
ಕೊಲಂಬಿಯದಲ್ಲಿನ ಆಂಡೀಸ್ ಪರ್ವತ. ಈಕ್ಟಡಾರ್, ಉತ್ತರ ಪೆರು ಮತ್ತು ಪಶ್ಚಿಮ ವೆನೆಜೂಲಗಳಲ್ಲಿ ಜೀವಿಸುತ್ತದೆ,

ಟ್ಯಾ.ಬೇರ್ಡಿ (ಬೇರ್ಡ ಟಪೀರ್) 
ದಕ್ಷಿಣ ಮೆಕ್ಸಿಕೋದಿಂದ ಮಧ್ಯ ಅಮೆರಿಕ ಮೂಲಕ ಕೊಲಂಬಿಯ ಮತ್ತು ಈಕ್ವಡಾರುಗಳ ವರೆಗಿನ ಪ್ರದೇಶದಲ್ಲಿ ವಾಸಿಸುವುದು,

ಟ್ಯಾ. ಇಂಡೀಸ್ (ಏಷ್ಯದ ಟಪೀರ್) 
ಬರ್ಮ, ಥಾಯ್ಲೆಂಡ್, ಮಲಯ ಭೂಪ್ರದೇಶ ಹಾಗೂ ಸುಮಾತ್ರಗಳಲ್ಲಿ ಇದರ ವಾಸ. ಎಲ್ಲ ಬಗೆಯ ಟಪೀರುಗಳು ತಾವಿರುವ ನೆಲಗಳಲ್ಲಿ ಸಮುದ್ರ ಮಟ್ಟದಿಂದ ಹಿಡಿದು 4500 ಮೀ ಎತ್ತರದ ಬೆಟ್ಟಪ್ರದೇಶಗಳಲ್ಲಿ ಶಾಶ್ವತ ನೀರಿನ ಆಸರೆಗಳು, ಅರಣ್ಯ ಮತ್ತು ಹುಲ್ಲುಗಾವಲು ತಾಣಗಳಲ್ಲಿ ವಾಸಿಸುತ್ತವೆ.

ವಿವರಣೆ 
ಹೆಚ್ಚು ಕಡಿಮೆ ಕತ್ತೆಯ ಗಾತ್ರದ ಪ್ರಾಣಿಗಳಿವು: ದೇಹದ ಉದ್ದ 1.8-2.5 m.; ಭುಜದ ಬಳಿಯ ಎತ್ತರ ಸುಮಾರು 1ಮೀ. ತೂಕ 225-300 ಕೆ.ಗ್ರಾಂ. ದೇಹದ ಹಿಂಭಾಗದಲ್ಲಿ ಗುಂಡಾಗಿದ್ದು ಮೂತಿಯೆಡೆಗೆ ಸಾಗುತ್ತ ಚೂಪಾಗುವುದರಿಂದ ಕಾಡಿನದಟ್ಟ ಪೊದೆಗಳಲ್ಲಿ ವೇಗವಾಗಿ ನಡೆದಾಡಲು ಅನುಕೂಲವಾಗಿದೆ. ದೇಹದ ಮೇಲೆಲ್ಲ ಮೋಟಾದ ಕೂದಲುಗಳಿವೆ. ಬೆಟ್ಟದ ಟಪೀರಿನಲ್ಲಿ ಇವು ಹೆಚ್ಚು ದಟ್ಟವಾಗಿದೆ. ಬೇರ್ಡಿ ಮತ್ತು ಟೆರಸ್ಟ್ರಿಸ್ ಪ್ರಭೇದಗಳಲ್ಲಿ ಕುತ್ತಿಗೆಯ ಮೇಲೆ ಎತ್ತರವಲ್ಲದ ಅಯಾಲು ಉಂಟು, ದೇಹದ ಬಣ್ಣ ಕಗ್ಗಂದು ಇಲ್ಲವೆ ಕೆಂಗಂದು. ಏಷ್ಯದ ಟಪೀರಿನಲ್ಲಿ ಮಾತ್ರ ದೇಹದ ಮುಂಭಾಗ ಮತ್ತು ಹಿಂಗಾಲುಗಳೂ ಸೇರಿದಂತೆ ಪೃಷ್ಠದ ಬುಡಭಾಗಗಳು ಕಪ್ಪಾಗಿವೆ. ಬೆನ್ನು ಮತ್ತು ಪಾಶ್ರ್ವಗಳು ಬೆಳ್ಳಗಿವೆ. ಮರಿ ಟಪೀರುಗಳ ಮೈ ಕಪ್ಪಾಗಿದ್ದು ಉದ್ದುದ್ದನೆಯ ಬಿಳಿಪಟ್ಟೆಗಳಿಂದ. ಕೂಡಿದೆ. ಮರಿಗೆ 6-8 ತಿಂಗಳು ವಯಸ್ಸಾದ ತರುವಾಯ ಈ ವಿನ್ಯಾಸ ಮರೆಯಾಗಿ ವಯಸ್ಕ ಬಣ್ಣ ಬರುತ್ತದೆ. ಟಪೀರಿನ ಮೂತಿ ಮತ್ತು ಮೇಲ್ದುಟಿಗಳು ಮಾಂಸಲವಾದ ಒಂದು ಮೋಟು ಸೊಂಡಿಲಿನಂತೆ ಚಾಚಿಕೊಂಡಿವೆ. ಕಣ್ಣುಗಳು ಚಿಕ್ಕವು. ಕಿವಿಗಳು ಅಂಡಾಕಾರದವು; ನೆಟ್ಟಗೆ ನಿಂತಿವೆ. ಕಾಲುಗಳು ಮೋಟು ಹಾಗು ದೇಹದ ಗಾತ್ರಕ್ಕೆ ಹೋಲಿಸಿದರೆ ತೆಳುವಾದುವು ಮುಂಗಾಲಿನ ಪಾದದಲ್ಲಿ ಮೂರು ಪ್ರಧಾನ ಬೆರಳುಗಳೂ ಒಂದು ಚಿಕ್ಕ ಬೆರಳು (ಐದನೆಯದು) ಇವೆ. ಹಿಂಗಾಲಿನ ಪಾದದಲ್ಲಿ 3 ಬೆರಳುಗಳುಂಟು. ಟಪೀರಿಗೆ ಮೊಟಕಾದ ಮತ್ತು ದಪ್ಪವಾದ ಬಾಲ ಇದೆ. ಹೆಣ್ಣಿನಲ್ಲಿ ಒಂದೇ ಒಂದು ಜೊತೆ ಮೊಲೆತೊಟ್ಟು ಇದೆ.

ಬದುಕು 
ಟಪೀರುಗಳು ಸಾಮಾನ್ಯವಾಗಿ ಒಂಟಿಯಾಗಿ ಇಲ್ಲವೆ ಜೋಡಿಗಳಲ್ಲಿ ಜೀವಿಸುತ್ತವೆ. ನೆಲದಮೇಲೂ (ಬಯಲಾಗಲಿ ಇಲ್ಲವೆ ಪೊದೆಗಳಿಂದ ಕೂಡಿರಲಿ) ನೀರನಲ್ಲೂ ಬಲು ಸುಟಿಯಾಗಿ ಓಡಾಡಬಲ್ಲವು. ಬೆಟ್ಟಗುಡ್ಡಗಳನ್ನು ಹತ್ತುವುದರಲ್ಲಿ, ಓಡುವುದರಲ್ಲಿ ಎಷ್ಟು ಚುರುಕಾಗಿವೆಯೋ ಅಷ್ಟೇ ಚೆನ್ನಾಗಿ ನೀರಿನಲ್ಲಿ ಈಜಬಲ್ಲವು. ನಡೆದಾಡುವಾಗ ತಮ್ಮ ಮೂತಿಯನ್ನು ನೆಲಕ್ಕೆ ಸಮೀಪವಾಗಿ ಇಟ್ಟುಕೊಳ್ಳುವುದು ಇವುಗಳ ಲಕ್ಷಣ. ಇವು ನಾಚಿಕೆಯ ಮತ್ತು ಸಾಧುಸ್ವಭಾವದವು. ಅಪಾಯವೊದಗಿದಾಗ ನೀರಿಗೆ ಹಾರುವುದೊ ಇಲ್ಲವೆ ಪೊದೆಗಳಲ್ಲಿ ಅವಿತಿಟ್ಟುಕೊಳ್ಳುವುದೊ ಇವುಗಳ ವಾಡಿಕೆ. ಆದರೆ ಪ್ರಸಂಗವೊದಗಿದಾಗ ವ್ಶೆರಿಗಳನ್ನೆದುರಿಸಿ ಅವನ್ನು ಕಚ್ಚುವುದು ಉಂಟು. ಇವುಗಳ ಕಿವಿ ಮತ್ತು ಕಣ್ಣು ಬಹಳ ಚುರುಕು. ಜಾಗ್ವಾರುಗಳು, ಹುಲಿಗಳು ಚಿರತೆಗಳು ಇವುಗಳ ಪ್ರಮುಖ ವೈರಿಗಳು. ಟಪೀರ್‍ಗಳು ನೀರಿನಲ್ಲಿ ಬೆಳೆಯುವ ಸಸ್ಯಗಳನ್ನು, ಮರಗಿಡಗಳ ಎಳೆಚಿಗುರು, ಹಣ್ಣುಗಳನ್ನು ತಿಂದು ಬದುಕುತ್ತವೆ. ಕೆಲವು ಸಲ ಹೊಲ ಗದ್ದೆಗಳಿಗೆ ನುಗ್ಗಿ ಹಾನಿ ಮಾಡುವುದೂ ಉಂಟು.

ಸಂತಾನೋತ್ಪತ್ತಿಗೆ ನಿರ್ದಿಷ್ಟ ಪ್ರಾಯವಿಲ್ಲ. ಗರ್ಭಧಾರಣೆಯ ಅವಧಿ 300-400 ದಿವಸಗಳು. ಒಂದು ಸೂಲಿಗೆ ಸಾಮಾನ್ಯವಾಗಿ ಒಂದೇ ಮರಿ ಹುಟ್ಟುತ್ತದೆ. ಟಪೀರಿನ ಆಯಸ್ಸು ಸುಮಾರು 30 ವರ್ಷಗಳು. ಇವನ್ನು ಸುಲಭವಾಗಿ ಸಾಕಬಹುದು. ಸಂಗ್ರಹಾಲಯಗಳ ಜೀವನಕ್ಕೆ ಬಲುಬೇಗ ಹೊಂದಿಕೊಳ್ಳುತ್ತವೆ. ಇವನ್ನು ಮಾಂಸಕ್ಕಾಗಿ, ಷೋಕಿಗಾಗಿ ಬೇಟೆಯಾಡುವುದಿದೆ. ಕೃಷಿಗಾಗಿ ಅರಣ್ಯ ಪ್ರದೇಶಗಳು ಕುಗ್ಗುತ್ತಿರುವುದರಿಂದ ಇವುಗಳ ಸಂತತಿಯೂ ಕ್ಷೀಣವಾಗುತ್ತಿದೆ.

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಜ್ವಾಲಾನಿಲರಂಧ್ರ

ಜ್ವಾಲಾನಿಲರಂಧ್ರ -	ಜ್ವಾಲಾಮುಖಿವಲಯದಲ್ಲಿ (ಅದರಲ್ಲೂ ಸಾಧಾರಣವಾಗಿ ಲಾವಾದಲ್ಲಿ) ಇರುವ ಮತ್ತು ನೆಲದಡಿಯ ಅತ್ಯುಷ್ಣತೆಯ ಅನಿಲಗಳಿಗೂ ತೇವಗಳಿಗೂ ಹೊರಹೊಮ್ಮಲು ಬಾಯಿಯಂತಿರುವ ರಂಧ್ರ (ಪ್ಯೂಮ್‍ರೋಲ್). 
 

ಅತೀವ ಉಷ್ಣಮಯವಾದ ಭೂಗರ್ಭದ ಅಂತರಾಳದ (ಮ್ಯಾಗ್ಮಾವಲಯ. ಚಲನವಲನದಿಂದ ಭೂಮಿಯ ಮೇಲ್ಭಾಗದಲ್ಲಿ ಕೆಲವು ಘಟನೆಗಳಾಗುವುವು. ಅವುಗಳಲ್ಲಿ ಜ್ವಾಲಾಮುಖಿಗಳು ಮುಖ್ಯವಾದವು. ಇವು ನಿಜಕ್ಕೂ ಭೂಕವಚದ ಅಡಿಯಲ್ಲಿರುವ ಮ್ಯಾಗ್ಮಾವಲಯಕ್ಕೂ ಹೊರಭಾಗಕ್ಕೂ ಸಂಪರ್ಕವನ್ನು ಏರ್ಪಡಿಸುವ ಕೊಳವೆಗಳಂತಿವೆ. ಇವುಗಳ ಮೂಲಕ ಕೆಲವೊಮ್ಮೆ ಶಿಲಾಪ್ರವಾಹ (ಲಾವಾರಸ) ಕೆಲವೊಮ್ಮೆ ಬಗೆಬಗೆಯ ಅನಿಲಗಳು ಹೊರಬರುವುವು. ಕೊಳವೆಯ ರಂಧ್ರ ಮುಚ್ಚುತಡೆಯಾಗಿದ್ದರೆ ಒಳಗಿನ ಅನಿಲಗಳ ಒತ್ತಡದಿಂದ ಜ್ವಾಲಾಮುಖಿಯ ಸ್ಪೋಟನವಾಗುವುದು. ಶಿಲಾಪ್ರವಾಹಕ್ಕಿಂತ ಅನಿಲಗಳೇ ಜ್ವಾಲಾವುಖಿಯ ಸ್ಥಿರಲಕ್ಷಣವೆಂಬುದು ಖಚಿತವಾಗಿದೆ. ಜ್ವಾಲಾಮುಖಿಗಳಲ್ಲಿ ಕೆಲವು ಆಗಾಗ್ಗೆ ತಮ್ಮ ಚೇತನ ಸ್ವಭಾವವನ್ನು ವ್ಯಕ್ತಗೊಳಿಸಿ ಸಜೀವವಾಗಿದ್ದರೆ ಬೇರೆ ಕೆಲವು ದೀರ್ಘಕಾಲಾವಧಿಯಲ್ಲಿ ಒಮ್ಮೊಮ್ಮೆ ಮಾತ್ರ ಜಾಗೃತವಾಗುವ ಸುಪ್ತಜಾತಿಯವೂ ಇವೆ. ಹೀಗೆ ಜ್ವಾಲಾಮುಖಿಗಳು ಸುಪ್ತವಾದಾಗ ಅಲ್ಲಿಯ ಭೂಗರ್ಭದೊಳಗಿನ 700( ಅ. ಮಿಕ್ಕಿದ ಉಷ್ಣತೆ ಇರುವ ನೀರಾವಿ ಮತ್ತು ಅನಿಲಗಳು ಸುತ್ತಲಿನ ಶಿಲೆಗಳ ಬಿರುಕುಗಳಿಂದ ಹೊರನುಗ್ಗಲು ಯತ್ನಿಸುವುವು. ಈ ಬಗೆಯ ಬಿರುಕುಗಳೇ ಜ್ವಾಲಾನಿಲರಂಧ್ರಗಳು. ಇವುಗಳಿಂದ ಹೊರಹೊಮ್ಮುವ ಹೊಗೆಯಾಕಾರದ ಅನಿಲಗಳಲ್ಲಿ ನೀರಾವಿಯೇ (ಉಗಿ)_ 99% ರಷ್ಟಿದೆ ; ಉಳಿದ ಅನಿಲಗಳೆಂದರೆ ಇಂಗಾಲಾಮ್ಲ, ಹೈಡ್ರೋಕ್ಲೋರಿಕ್ ಆಮ್ಲ, ಹೈಡ್ರೋಜನ್ ಸಲ್ಫೈಡ್ ಮುಂತಾದವು. ಗಂಧಕಾನಿಲರಂಧ್ರ (ಸೊಲ್ಫಾಟರಸ್) ಎಂದು ಕರೆಯುವರು. ಕೆಲವು ರಂಧ್ರಗಳಿಂದ ಕಬ್ಬಿಣ, ತಾಮ್ರ ಸೀಸ ಮತ್ತು ಇತರ ಲೋಹಾಂಶಗಳಿರುವ ಅನಿಲಗಳೂ ಹೊರಚಿಮ್ಮುವುವು. ಮ್ಯಾಗ್ಮಾಜನ್ಮವಾದ ಈ ಅನಿಲಗಳು ಕ್ಲೋರಿನ್ ಮತ್ತು ಪ್ಲೊರಿನ್ನುಗಳೊಂದಿಗೆ ಮಿಶ್ರವಾಗಿ ಬೇಗನೆ ಆವಿಯಾಗುವ ರೂಪದಲ್ಲಿರುತ್ತವೆ. ಈ ಲೋಹಾಂಶಗಳು ಭೂಮಿಯ ಹೊರ ಭಾಗವನ್ನು ಸಮೀಪಿಸಿದಂತೆ ರಂಧ್ರಗಳು ಮುಖದ ಇಕ್ಕಡೆಗಳಲ್ಲಿ ಖನಿಜಗಳಾಗಿ ಸಂಗ್ರಹವಾಗುವುವು. ಕಬ್ಬಿಣದ ಅದುರಾಗಿರುವ ಹೆಮಟೈಟ್ ಈ ರೀತಿಯಲ್ಲಿ ಸಂಚಯನವಾಗುವ ಖನಿಜ. ವೆಸೂವಿಯಸ್ ಜ್ವಾಲಾಮುಖಿಯ ಒಂದು ಸ್ಫೋಟನಕಾಲದಲ್ಲಿ 3 ಅಡಿ ಅಗಲದ ಬಿರುಕಿನಲ್ಲಿ ಹೀಗೆ ಹೆಮಟೈಟ್ ಸಂಗ್ರಹವಾಯಿತು. ವೆಸೂವಿಯಸ್‍ನ ಜ್ವಾಲಾನಿಲರಂಧ್ರಗಳಿಂದ ಹೊರಚಿಮ್ಮಿದ ಆಗಾಗ ಹಲೆನಾ (ಸೀಸದ ಅದುರು) ನಿರ್ಮಾಣವಾಗುತ್ತದೆ. ಇದರಿಂದಾಗಿ ಪ್ರಪಂಚದ ಅದುರುಗಳ ನಿಕ್ಷೇಪಗಳೆಲ್ಲ ಮ್ಯಾಗ್ಮಾ ಮೂಲದವೆಂಬ ಭಾವನೆ ದೃಢಗೊಂಡಿದೆ.

ಅಲಾಸ್ಕಾದ ಕಟಮಾಯಿ ಜ್ವಾಲಾಮುಖಿ (1912ರಲ್ಲಿ ಸ್ಪೋಟಗೊಂಡುದು) ವಲಯದ ಕಣಿವೆಯಲ್ಲಿ ಇಂಥ ಅನೇಕ ಜ್ವಾಲಾನಿಲರಂಧ್ರಗಳಿವೆ. ಆದ್ದರಿಂದ ಆ ಕಣಿವೆಗೆ ಸಾವಿರ ಹೊಗೆಗಳ ಕಣಿವೆ ಎಂಬ ಹೆಸರು ಬಂದಿದೆ. ಇಟಲಿ ಮತ್ತು ಐಸ್‍ಲೆಂಡುಗಳಲ್ಲಿನ ಜ್ವಾಲಾನಿಲರಂಧ್ರಗಳಲ್ಲಿನ ಅತ್ಯುಷ್ಣವಾದ ನೀರಾವಿಯ ಶಕ್ತಿಯನ್ನು ವಿದ್ಯುದುತ್ಪಾದನೆಗಾಗಿ ಉಪಯೋಗಿಸಿಕೊಳ್ಳಲಾಗಿದೆ.

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಭೂಗರ್ಭ ಶಾಸ್ತ್ರ
ಭೂಗೋಳ
ಟಲೆಮಕಸ್

ಟಲೆಮಕಸ್	- ಗ್ರೀಕ್ ಪೌರಾಣಿಕ ವ್ಯಕ್ತಿ. ಓಡೀಸೀಯಸ್ ಮತ್ತು ಪೆನಲಪೀ ಇವರ ಮಗ. 

ಈತ ಮಗುವಾಗಿದ್ದಾಗ ಓಡಿಸೀಯಸ್  ಟ್ರಾಯ್ ನಗರಕ್ಕೆ ಹೋಗಿದ್ದ. ತನ್ನ ಇಪ್ಪತ್ತರ ಪ್ರಾಯದಲ್ಲಿ ಟಲೆಮಕಸ್ ತಂದೆಯ ಬಗ್ಗೆ ಮಾಹಿತಿ ಸಂಗ್ರಹಿಸುವ ಸಲುವಾಗಿ ಪೈಲೊಸ್ ಮತ್ತು ಸ್ಪಾರ್ಟಾ ಪಟ್ಟಣಗಳಿಗೆ ಹೋದ. ಅಲ್ಲಿಂದ ಹಿಂತಿರುಗಿ ಮನೆಗೆ ಬರುವ ಹೊತ್ತಿಗೆ ತಂದೆ ಊರಿಗೆ ಬಂದಿದ್ದ. ತಂದೆಮಕ್ಕಳಿಬ್ಬರೂ ಸೇರಿಕೊಂಡು, ಯೂಮೀಯಸ್ ಮತ್ತು ಫಿಲಯಟೆಸ್ ಇವರ ಸಹಾಯದಿಂದ, ಪೆನಲಪೀಯನ್ನು ಪ್ರೇಮಿಸಿ ಬಂದವರನ್ನು ಕೊಂದರು. ತಂದೆಯ ಮರಣಾನಂತರ ಸಂಪ್ರದಾಯದಂತೆ ಟಲೆಮಕಸ್ ಸರ್ಸಿ (ಕ್ಯಾಲಿಪ್ಯೆ) ಎಂಬಾಕೆಯನ್ನು ವಿವಾಹವಾದ.

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಗ್ರೀಕ್ ಇತಿಹಾಸ
ಟಾರ್ಟನ್

ಟಾರ್ಟನ್ ಬೇರೆ ಬೇರೆ ಬಣ್ಣಗಳ ಹಾಗೂ ಅಗಲಗಳ ಪಟ್ಟೆಗಳು ಲಂಬಕೋನಗಳಲ್ಲಿ ಪರಸ್ಪರ ಛೇದಿಸುವಂತೆ ನೇಯ್ದ ಉಣ್ಣೆಯ ಇಲ್ಲವೆ ಹುರಿದಾರದ ವಸ್ತ್ರ. ಸ್ಕಾಟ್‍ಲೆಂಡಿನ ಹೈಲ್ಯಾಂಡುಗಳ ಜನರು ಧರಿಸುತ್ತಿದ್ದುದು ವಾಡಿಕೆ. ಅವರ ಒಂದೊಂದು ಬುಡಕಟ್ಟಿಗೂ ವಿಶಿಷ್ಟ ನಮೂನೆಗಳ ಇಂಥ ವಸ್ತ್ರಗಳು ಇದ್ದುವು.

ಕ್ರೇಪ್ ಮತ್ತು ಇತರ ಅಭಿರುಚಿಪ್ರಿಯ ನೇಯ್ಗೆಗಳನ್ನು ಅಳವಡಿಸಿಕೊಂಡು ಹತ್ತಿ, ರೇಷ್ಮೆ ಮತ್ತು ಇತರ ನೂಲುಗಳನ್ನು ಬಳಸಿಕೊಂಡು ಟಾರ್ಟನ್ ವಿನ್ಯಾಸಗಳಲ್ಲಿ ಅನೇಕ ಸುಧಾರಣೆಗಳನ್ನು ಮಾಡಿರುತ್ತಾರೆ. ಸೈನಿಕ ಬಟ್ಟೆಗಳನ್ನು ಕುರಿತು ಹೇಳುವಾಗ ಟಾರ್ಟನ್ ಎಂಬ ಪದವನ್ನು ಬಳಸಿದ್ದರೆ ಅದು ವಸ್ತುವನ್ನು ಕುರಿತು ಹೇಳಿದೆಯೇ ಹೊರತು, ಅದರ ವರ್ಣಸಂಯೋಜನೆಯ ಬಗ್ಗೆ ಅಲ್ಲ; ಏಕೆಂದರೆ, ಅನಾಕರ್ಷಣೀಯ ಮಿಶ್ರಣದ ವಸ್ತ್ರವನ್ನು ಟಾರ್ಟನ್ ಎನ್ನುವುದುಂಟು.

ಬಟ್ಟೆ
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಟಾರ್ಟ್ರಿಸಿಡೀ

ಟಾರ್ಟ್ರಿಸಿಡೀ-ಲೆಪಿಡಾಪ್ಟರ ಗಣಕ್ಕೆ ಸೇರಿದ ಒಂದು ಕುಟುಂಬ. ಎಲೆಗಳನ್ನು ತಿಂದು ಹಾಳುಮಾಡುವ ಪತಂಗಗಳನ್ನು ಒಳಗೊಂಡಿದೆ. 

ಇವುಗಳ ಡಿಂಬಗಳು ಎಲೆಗಳನ್ನು ಸುತ್ತಿ ಕೊಳವೆಯಂತೆ ಮಾಡಿಕೊಂಡು ಒಳಗೆ ಹುದುಗಿ ಹಸಿರನ್ನು ತಿಂದು ಜೀವಿಸುತ್ತವೆ. ಇದರಿಂದ ಇವಕ್ಕೆ ಎಲೆಸುರುಳಿಸುತ್ತುವ ಹುಳುಗಳು (ಲೀಫ್ ರೋಲರ್ಸ್) ಎಂಬ ಹೆಸರು ಬಂದಿದೆ. ಬಹಳ ಸಣ್ಣಗಾತ್ರದ ಪತಂಗಗಳಿವು; ದೇಹದ ಬಣ್ಣ ಕಂದು ಇಲ್ಲವೆ ಬೂದು. ರೆಕ್ಕೆಗಳ ಮೇಲೆ ಗಾಢವರ್ಣದ ಚುಕ್ಕೆಗಳಿವೆ. ಮುಂಭಾಗದ ರೆಕ್ಕೆಗಳ ಅಂಚು ಚಚ್ಚೌಕವಾಗಿ ಕತ್ತರಿಸಿದಂತಿದೆ. ಎಲ್ಲ ಪತಂಗಗಳಂತೆಯೆ ಇವುಗಳ ಚಟುವಟಿಕೆಯೂ ಸಂಜೆ ಹೆಚ್ಚು. ಹಣ್ಣಿನ ಮರಗಳೂ, ಹಾಗೂ ಕಾಡು ಮರಗಳ ಎಲೆಗಳ ತಳದಲ್ಲಿ ಮೊಟ್ಟೆ ಇಡುತ್ತವೆ. ಮೊಟ್ಟೆಗಳು ಚಪ್ಪಟೆಯಾಗಿಯೂ ನುಣುಪಾಗಿಯೂ ಇವೆ; ಇವುಗಳ ಆಕಾರ ಅಂಡದಂತೆ. ಡಿಂಬಗಳು ಉದ್ದವಾಗಿವೆ; ಇವುಗಳ ಮೈಮೇಲೆ ಕೂದಲುಗಳುಂಟು. ಸಾಮಾನ್ಯವಾಗಿ ಎಲೆಗಳಲ್ಲೇ ಇವು ಕೋಶವಸ್ಥೆಯನ್ನು ಸೇರುವುವಾದರೂ ಕೆಲವು ಪ್ರಭೇದಗಳ ಡಿಂಬಗಳು ಬೇರು, ಕಾಂಡ, ಹೂವು ಅಥವಾ ಕಾಯಿಗಳನ್ನು ಕೊರೆದು ಒಳಗೆ ಸೇರಿಕೊಂಡು ಕೋಶಾವಸ್ಥೆಯನ್ನು ಕಳೆಯುವುದುಂಟು. ಈ ಕುಟುಂಬದ ಪತಂಗಗಳು ಕೆಲವೊಮ್ಮೆ ಅಗಾಧ ಸಂಖ್ಯೆಯಲ್ಲಿ ಮರಗಿಡಗಳನ್ನು ಹಾಳು ಮಾಡುವುದುಂಟು. ಉದಾಹರಣೆಗೆ ಹೊಮೋನ ಕಾಫಿಯೇರಿಯ ಎಂಬುದು ಕಾಫಿ ಎಲೆಗಳನ್ನು ತಿನ್ನುತ್ತದೆ. ಹೀಗೆಯೇ ಕೋರಿಸ್ಟೊನ್ಯೂರ ಫ್ಯೂಮಿಫೆರಾನ ಎಂಬುದು ಫರ್, ಸ್ಟ್ರೂಸ್ ಮತ್ತಿತರ ನಿತ್ಯಹಸಿರಿನ ಮರಗಳನ್ನು ತಿಂದು ನಾಶಪಡಿಸುವುದು.

ಚಿತ್ರಸಂಪುಟ 

ಪ್ರಾಣಿಶಾಸ್ತ್ರ
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಪ್ರಾಣಿಗಳು
ಟಾರ್ಡನಾಯ್ಸೀಯನ್

ಟಾರ್ಡನಾಯ್ಸೀಯನ್ - ಸೂಕ್ಷ್ಮಶಿಲಾಯುಗ ಕಾಲದ ಒಂದು ಸಂಸ್ಕೃತಿ. ಇದು ಉತ್ತರ ಫ್ರಾನ್ಸಿನ ಫೇರ್-ಆನ್-ಟಾರ್ಡನಾಯ್ಸ್ ಎಂಬಲ್ಲಿ ಮೊದಲಿಗೆ ಕಂಡುಬಂದುದರಿಂದ ಈ ಹೆಸರು ಬಂದಿದೆ. ಫ್ರಾನ್ಸಿನಲ್ಲಿ ಸಾವೆಟೆರಿಯನ್ ಸಂಸ್ಕೃತಿಯ ಅನಂತರ ಅಸ್ತಿತ್ವಕ್ಕೆ ಬಂತು. ಸ್ಪೇನ್, ಜರ್ಮನಿ, ಇಟಲಿ, ನೆದರ್‍ಲೆಂಡ್ಸ್ , ಪೋಲಂಡ್, ದಕ್ಷಿಣ ರಷ್ಯ ಮತ್ತು ಬ್ರಿಟನ್‍ಗಳಲ್ಲಿ ಇದು ಬಳಕೆಯಲ್ಲಿತ್ತು. ಬ್ರಿಟನ್ನಿನಲ್ಲಿ ಈ ಸಂಸ್ಕೃತಿಯ ಎರಡು ಪ್ರತ್ಯೇಕ ಪದ್ಧತಿಗಳನ್ನು ಗುರುತಿಸಲಾಗಿದೆ. ಸಮಾನಾಂತರ ಕೂರಲಗು ಫಲಕಗಳು (ಬ್ಲೇಡ್ಸ್) ಮತ್ತು ಜ್ಯಾಮಿತೀಯ ಆಕಾರದ ಆಯುಧಗಳು ಈ ಪದ್ಧತಿಗಳ ಮುಖ್ಯಲಕ್ಷಣಗಳು. ಮರದ ಅಥವಾ ಮೂಳೆಯ ಹಿಡಿಕೆಗಳುಳ್ಳ ಉಪಕರಣಗಳ ಅಂಚು ಅಥವಾ ತುದಿಗಳಿಗೆ ಈ ಸಣ್ಣ ಕಲ್ಲಿನ ಆಯುಧಗಳನ್ನು ಜೋಡಿಸಿ ಬಳಸಲಾಗುತ್ತಿತ್ತು. ಹೀಗೆ ಜೋಡಿಸಲಾದ ಒಂದು ಬಾಣದ ಮೊನೆ ನೈಋತ್ಯ ಬ್ರಿಟನಿಯ ಟೇವಿಯೆಕ್ ಎಂಬಲ್ಲಿ ದೊರಕಿದೆ. ಈ ಸಂಸ್ಕೃತಿಯ ಕಡೆಗಾಲದಲ್ಲಿ ಪಶ್ಚಿಮ ಯೂರೋಪಿನಲ್ಲಿ ನವಶಿಲಾಯುಗ ಸಂಸ್ಕೃತಿಗಳು ತಲೆದೋರಲಾರಂಭಿಸಿದುವು. ಟಾರ್ಡನಾಯ್ಸೀಯನ್ ಸಂಸ್ಕೃತಿಯ ಕಾಲ ಕ್ರಿ.ಪೂ.ಸು. 6ನೆಯ ಸಹಸ್ರಮಾನವೆಂದು ಹೇಳಲಾಗಿದೆ.

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಟಾರ್ಬರ್ನೈಟ್

ಟಾರ್ಬರ್ನೈಟ್  - ತಾಮ್ರ ಮತ್ತು ಯುರೇನಿಯಮುಗಳ ಜಲಾಂಶ ಸಹಿತ ಫಾಸ್ಫೇಟ್. ಇದೊಂದು ಖನಿಜ, ರಾಸಾಯನಿಕ ಸೂತ್ರ Cu(UO2)2(PO4)2 • 12H2O ಯುರೇನಿಯಮಿನ ಗೌಣ ಅದುರುಗಳ ಪೈಕಿ ಟಾರ್ಬರ್ನೈಟ್ ಒಂದು. ಸ್ವೀಡಿಶ್ ರಸಾಯನ ಶಾಸ್ತ್ರಜ್ಞ ಟೋರ್ಬರ್ನ್ ಬರ್ಗ್‍ಮನನ (1735-84) ಗೌರವಾರ್ಥ ಈ ಹೆಸರು ಬಂದಿದೆ. ಈ ಖನಿಜ ಪಚ್ಚೆ ಅಥವಾ ಸೇಬಿನ ಹಸಿರು ಬಣ್ಣದ ಗಾಜಿನ ಅಥವಾ ಮುತ್ತಿನ ಹೊಳಪನ್ನು ಬೀರುತ್ತದೆ. ಚತುಷ್ಫಲಕೀಯ ವರ್ಗದ ಹರಳುಗಳಾಗಿ ಮೈದಳೆಯುತ್ತದೆ.

ಪದರುಪದರಗಳಿರುವುದರಿಂದ ಇದನ್ನು ಯುರೇನಿಯಮ್ ಅಭ್ರಕವೆಂದು ಕರೆಯುವುದುಂಟು. ಇದರ ಕಾಠಿನ್ಯಾಂಕ 2.5, ಸಾಪೇಕ್ಷ ಸಾಂದ್ರತೆ 3.2 ರಿಂದ 3.7. ಯುರೇನಿಯಮ್ ಮತ್ತು ತಾಮ್ರದ ಮೂಲ ಅದುರುಗಳ ಜಲಸಂಪರ್ಕದಿಂದ ರೂಪಾಂತರಗೊಂಡಾಗ ಟಾರ್ಬರ್ನೈಟ್ ಇತರ ಸಹವರ್ತಿ ಖನಿಜಗಳಾದ ಆಟುನೈಟ್, ಮೆಟಟಾರ್ಬರ್ನೈಟ್(   Cu(UO2)2(PO4)2 • 8H2O    ) ಮತ್ತು ಜೂನರೈಟುಗಳ ಜೊತೆಯಲ್ಲಿ ಪ್ರಪಂಚದ ನಾನಾಭಾಗಗಳಲ್ಲಿ ಉತ್ಪತ್ತಿಯಾಗಿದೆ.

ಖನಿಜಗಳು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ